Lifan-Z/Chinese-poetries-txt huggingface dataset:
客里匆匆饱岁时，今谁能免利名羁。有人骑鹤去千岁，顾我巢林方一枝。后日空怀棠杕燕，经年惭愧菊花期。白云飞处湘天碧，心在南陔日咏诗。
追欢那复少年时，老骥如今亦受羁。白发惊人风落帽，黄花伴我岁寒枝。谁能寻胜过元亮，自叹知音失子期。点检胸中犹礧磈，强倾浊酒自哦诗。
少休廛市喧嚣耳，来听田农应和歌。畟畟耕畴皆帝力，欣欣时物自天和。山云亭午半未敛，溪雨黄昏清更多。但得长年饱禾稻，也胜官里厌风波。
不到田家又夏初，试从野老访耕锄。稻畦高下水皆足，天意雨晴时自如。学稼我犹惭孔子，问津君且向长沮。宦游何似团栾好，更念怀归畏简书。
去城靳靳路一驿，故岁迢迢今甫来。桃李阴成真绿野，溪山清绝胜章台。青衫手板徒劳尔，竹杖芒鞋亦快哉。莫向红尘深著脚，而今毛鸷苦相猜。
遥知此日黄初起，颇忆平生马少游。薄有田园奉甘旨，苦无机械与沈浮。如今官事真谁了，底事周南独子留。白发倚门还念否，令人翻动北山讴。
万里沅湘浩荡秋，秋来佳致日清遒。湖平一碧波光静，雨足千崖暑气收。底事欢声腾下隽，祗今贤宰在中牟。民情天意归仁寿，看到三公尚黑头。
君家畴昔汝南龙，渊有骊珠自不穷。黄卷乃翁廉取位，碧梧之子秀参空。儒冠底误资身术，盐䇲聊成富国功。莫倚沃饶云近盬，图南九万看抟风。
旧游历历记湟川，南下番禺稳可沿。知有文星冲斗去，遥怜海水绕城边。而今五岭多宜客，见说群卿賸好贤。问讯夫君聊吏隠，云胡三月未官迁。
诗坛得隽敌无强，独立南丰一瓣香。我欲句中闻妙法，君应肘后出神方。陶镕景色春长好，流转风光物自忙。珍重三薰更三沐，全胜汤餠试何郎。
百拙无堪不自强，身谋犹得学黄香。青衫良助君衣彩，圆凿何嫌我枘方。旧雨故人相得甚，浮云苍狗可怜忙。从君更许闻诗律，唤醒风骚起夜郎。
老懒渠能更倔强，邻墙可恋瓮头香。卷舒自我聊全璧，非笑从人亦大方。日永游丝随望远，春深乳燕趁晴忙。闲来不入邯郸梦，未厌区区白首郎。
惭愧材非可与言，等闲微籁自鸣天。井蛙无理祇成闹，里妇空颦岂解妍。君自平生多与点，谁云一语始知然。欲伸床下殷勤拜，诗律于今属大贤。
自怜疏拙百奚宜，不省胡颜可媚时。驰骛功名非我事，欢娱菽水祇心知。风姿故陋难施粉，面目堪憎正类倛。惟有灵台亦裴度，到君明眼不能欺。
奇谋端合赞几沈，何事山林意味深。引类古人方厚禄，忧时百念可灰心。会看览德翔千仞，未信干霄老百寻。却笑疏慵真漫仕，闲中赢得二毛侵。
行年五十尚青衫，耿耿胸中负不凡。那意宁馨联桂籍，祇知清白映冰衔。平生济叔耽周易，何日商宗起傅岩。好上公车治安策，绿缇飞诏下方函。
长笑痴儿恋戏衫，拖泥带水漫卑凡。何如一动君王听，不入徒劳簿尉衔。细水循除空㶁㶁，泰山终古镇岩岩。可怜司马身华宠，晚作谀书拟奏函。
文府高扃守鬼神，蔽亏那揜艳华春。屠门肯作朵颐过，龙颔轻攘照海珍。十袭莫论藏弆宠，双眸姑浣向来尘。从兹染指谙腴味，藜苋难甘诳腹贫。
小验文场粗慰心，读书从此更谆谆。要令大敌尤能勇，须索新功又过人。得力无过亲翰墨，致身端可上星辰。秋风春浪鳌头好，拭目吾宗尽国珍。
畴昔交情一辅车，年来造物且乘除。论文谁共肺肝语，道旧空传咫尺书。半岁不堪心鄙吝，一樽聊得语踌躇。匆匆又作相违恨，愁绝临风送目初。
鳌峰夜色输明月，龙穴秋光蔼碧云。景物故应人惜别，风流难与世相闻。新诗题处君思我，啼鸟声中我梦君。一笑相从非易得，有怀聊复此云云。
金鸡亭上小舂容，日射湖光照眼浓。痛饮壮君堪八斗，剧谈应我避群锋。笑看天际孤飞鹜，惊起波中老蛰龙。明日东西各奔走，莫随流俗浪迎逢。
怪底微禽似有知，区区舌吻竟奚为。欲将终日能鸣巧，深为当时远害思。布谷尚应勤播种，春畦何事较公私。谁如独占催科考，无复阳城恨拙迟。
蚤岁才名画省郎，会纡玉节惠三湘。哀矜折狱人无怨，访问垂心虑最长。不便幽潜遗陋巷，更将文物萃书堂。期公四海皆膏泽，太息思贤殄瘁章。
牙筹坐席未全温，尚想星沙恋德门。剡牍方新蠲赋请，忧民不计此身存。平生大乐功何晚，寿相庞眉理莫论。云黯江南失春色，可堪杜宇更销魂。
櫑具曾承衣绣迎，学宫仍见选诸生。求文于白远何取，联第如詹时共荣。公自典刑多教化，人谁菑播赖生成。而今未报何侯力，万里神驰两泪倾。
与君同志复同州，少日论文放一头。孝子忧亲双鬓白，痴儿了事一生愁。凌云意气须臾尽，积岁声名取次休。赖有遗编留史笔，几回废卷泪横流。
阀阅方成一段奇，三湘况是古来稀。弟兄同岁乘槎去，父子连科折桂归。诗礼传家人共羡，欢华过眼事俱非。秋风寂寞萱堂露，染尽当年戏彩衣。
回雁峰前忆隠沦，平生谋道不谋身。诗书满腹空名世，科第衰年独后人。赖有佳儿传素业，能令潜德上贞珉。交游半世今零落，忍望铭旌泪墨新。
三釜何如菽水长，毅然投劾奉归装。共钦棰楚辞巴岭，又听勾稽复楚乡。㶉𫛶下滩谁御史，凤鸾栖棘漫仇香。绝怜五十三年笔，不草文园封禅囊。
书来撩我重思君，情比雝雝雁叫群。词赋一时高李杜，弟兄今日扫机云。未还金马日边诏，去作玉楼天上文。千里莫能亲视窆，篇诗寄挽亦徒云。
南楚东吴万里长，几年来往共资装。公方著脚功名路，我办卜邻文物乡。雅意嘉招言在耳，赠行新句墨犹香。追思气概生涯语，诚意谆谆总括囊。
生平耿耿不忘君，位下才高气不群。手取科名如拾芥，眼高富贵等浮云。祇知世可行吾道，其奈天将丧此文。知遇莫酬今已矣，篇诗聊寓一哀云。
呜咽钟悲子夜昏，灵椿摧折重销魂。数丝白雪遗慈母，一寸青松括耳孙。返哺声干那可及，挽须情在不堪论。桂枝皎皎欹寒玉，𥩟看扬名振礼门。
哭公无计挽公留，痛写哀衷佐绋讴。丹旐姓名何所益，青编事业等闲休。长江百里浮清恨，明月孤峰起些愁。底事波神均此怨，白头寒浪拍空流。
子职勤劳众莫攀，巴丘高节世尤难。一官未抵琴书乐，三釜何如菽水欢。傥有轩裳存妙句，平居丰俭只儒酸。音容渺邈今何在，云黯江南万木寒。
始别犹承笑语温，昭晖相望几晨昏。伻来骇听言传异，泪哽悲怀饱不餐。归拜文帷人已去，痛瞻灵室像徒存。反思博我谆谆意，何日能酬知遇恩。
铭旌摇曳泪沾巾，为惜贤才生死分。乐道喜陪今漫道，高文谁与共论文。西湘岸脚送霜雨，明月岭头留暮云。有子登科真不朽，它年勋鼎慰严君。
道义君家振楚荆，嗟君功业负平生。诗书累世有底盛，簿领一官徒尔荣。亲族追思应重惜，慈颜怅望不胜情。灵輀远送松冈外，风雨凄凄猿鹤鸣。
肯为儒冠叹误身，直将富贵等浮云。谈棋柯腐尘劳想，读易编摩世俗纷。郑叟遽嗟年在己，卜商宁作地修文。须知异日高人传，耿耿君平继有君。
不用籯金侈厚藏，无烦农圃富耕桑。一经父子韦编训，馀庆阶庭玉树芳。道义固堪绵有后，功名浑把付诸郎。他年窦桂诜诜报，当信于今种德香。
畴昔云天一睹披，十年徒有梦追随。担簦已负异时志，仰斗今余后学师。夜壑舟亡人孰秘，少微名在世空悲。嗟嗟莫致徐刍奠，掩袂伤心陨泪洟。
蚤擅湘中二妙声，一官政尔为亲荣。倦游未试胸中蕴，苦学徒遗身后名。踵武世科知有子，尽心色养足生平。可堪膝下称觞处，不见伯仁贤弟兄。
帝里从游情最亲，江头一别几经春。追思语笑恍如昨，时枉音书宁厌频。忧患自嗟非故我，昂藏不复见斯人。每哦风月无边句，西望潸然泪满巾。
雁行场屋久联翩，赋客终为桂籍仙。鸾诰已封慈母贵，鲤庭仍见世科传。转头生死归何地，反掌荣枯欲问天。贱子门阑方有托，惊嗟梁木忽先颠。
投檄巴陵本为亲，迟留方拟问通津。一官粗报平生志，万里俄倾未老身。里棘岂堪栖凤驻，冢花重叹卧麟新。我惭李汉无才望，敢效韩编作序人。
人间世事最堪悲，有子骑鲸去不归。客厩谩遗陶母荐，萱堂空对老莱衣。黄金榜上嗟陈迹，白玉阶前泣断机。赖有青毡存眼底，满庭兰玉侍亲闱。
平生知己几何人，高谊如君最好亲。鹤盖不随青眼顾，鸡窗唯有白头新。今谁肯借周瑜宅，待我深知管仲贫。肠断眼穿明月岭，九河倾泪一沾巾。
草木送春归去后，山花种种自然开。略无醉倒游人至，自有交情戏蝶来。日暖欲令纷锦绣，风和未遣委莓苔。清幽浑绝嚣尘态，应遣青阳恨莫陪。
一日一度过短墙，三日风雨挠我觞。天球河图在东序，保障茧丝分晋阳。我欲从之苕水远，搔首不见月满廊。笑看儿女罗列拜，老人星下烧夜香。
有客盈门饭不足，有书千卷儿懒读。王公劳问炀争灶，樵牧相忘盗骑屋。古来堪笑如我少，生无一事能恰好。独有居闲可引年，我又不然华发蚤。
看花喜极翻愁人，京洛久矣为胡尘。还知姚魏辈何在，但有欧蔡名不泯。夕阳为我作初霁，佳节过此无多春。更烧银烛饮花下，五陵佳气今方新。
章子一别二十年，此来衔袖书一编。自出己意说百篇，至说五诰尤愕然。我今万事付幽屏，是书插架漫不省。子之书意吾已领，且探梅花试汤餠。
问讯雪庵今何如，子来搔首更踟蹰。时於戏墨窥禅悦，尚想家传及绪余。曾点尔各言尔志，陶潜吾亦爱吾庐。谁人解写二归意，欲放风帆还掺祛。
生平未省友松竹，爱言从宦输幽独。子也诸侯老宾客，襆被仅缘升斗禄。为问江神何世情，霁月光风送帆幅。天意元来向事功，谨毋遐心自金玉。
回头三十二年非，木落霜空水见涯。万事自怜多誉早，半生犹幸一官迟。好将翰墨付侪辈，去与渔樵相尔谁。还有故人招隠否，寄声橘柚欲黄时。
老盆自酌共谁歌，叹息其如此夜何。已觉二毛嗔妇问，可堪一饭患儿多。关河满眼风尘在，天地藏身岁月过。事业文章吾所畏，东阳人亦卧岩阿。
乌鹊填门雪满除，倩谁骑马谢双鱼。苦吟孙楚三年别，饥卧袁安一病余。仕宦吾人聊复尔，梦魂今夜定何如。钓台多是西征客，莫道渠能赋子虚。
夜深擘荔真愁绝，春浅传柑更惘然。世事爱来欺两鬓，人生堪得别多年。琢冰积雪江湖阻，树羽崇牙日月悬。此理仓茫君勿问，明朝且莫刺归船。
团栾妻子是谁家，独被饥驱天一涯。远地岂无人晤语，长才能免世惊嗟。好于书作千年计，勿为官驱两鬓华。为问湖南似湖北，逾年吾亦访丹砂。
我自三山失马余，君方千里问津初。衣冠万室催科易，礼乐元戎节目疏。谨勿向人征外事，只须着意访奇书。一年正好榕阴密，丹荔黄蕉奉版舆。
觅得循除数亩园，衰迟无力正乾坤。学为老圃徒幽意，富比封君亦浪言。计日若将栽树木，成阴当待长儿孙。出门怅望春连坞，为向云屯𣃁一根。
衮衮群山俱入海，堂堂背水若重𬮱。怒号悬瀑从天下，杰立苍崖夹道陈。晋宋至今堪屈指，东南如此岂无人。结庐作对吾何敢，聊向樵渔寄此身。
一年春事堕槐宫，却爱清和与政通。乳燕黄鹂相倡和，落花修竹乱青红。羡君有赋非占服，愧我无才可送穷。细与论文一樽酒，它时还忆暮江东。
江城如在水晶宫，百粤三吴一苇通。桑女不论裘粹白，橘奴堪当粟陈红。弦歌满市衣冠盛，缿讼无人刀笔穷。多荷弱翁今少霁，更能携客谢岩东。
音合桑林律中宫，试听布鼓亦三通。相从璧水浮葱白，一别闽山擘荔红。把钓扁舟将老去，款门多竹未全穷。若为皂盖能忘我，立尽斜阳车不东。
穷巷萧然一亩宫，劳劳漫刺倩谁通。空翻故纸头垂白，晚对清标面发红。诸老飘零亡几在，百年放佚不胜穷。拟将旧学相从问，何独诗坛欲让东。
此夕其如好客何，秋风袅袅水微波。渡江公子今无恙，上蔡家声世不多。未放清朝空老去，欲谈前事竟谁过。阻陪觞豆彷徨久，坐想风流为一歌。
谁家喧马盍朋簪，屋压城头水照檐。橘柚两山香尽在，蒲荷十里浄相兼。愁将久雨春无赖，别在明朝酒未厌。甚欲去同三四友，鲈风更卷一江帘。
匆匆春事竟如何，问讯庭前手种花。又送行人又风雨，半为芳草半泥沙。橘香通国今无恙，梅实于人晚更佳。莫放此春齐去盖，夜深愁听一池蛙。
细看物理愁如海，遥想朋从眼欲花。逆水鱼儿冲断岸，贪泥燕子堕危沙。百年乔木参天上，一昔平芜着处佳。行乐不妨随邂逅，我无官守似蚔蛙。
落花风雨奈愁何，愁亦不应缘落花。尚可流觞追曲水，底须占𫛳似长沙。无人晤语鸟乌落，为我食贫楼笋佳。休说关河无限恨，腹非空怒道旁蛙。
更无人未识东州，晚得吾宗第一流。编磬在县金奏合，清冰出壑玉壶秋。喜才一见还分袂，怀欲多言但倚楼。亦有鄮山三四友，可令观政话然不。
前修恨不为同姓，更有跫然喜似人。岁晏得君颜面好，天涯从此尺书频。政须有力同扶世，业已将名自绊身。它日云台勋绩上，南阳应记旧比邻。
又过一年空草草，寻思万事太劳劳。岁烦士友愁薪米，日见儿童叹鬓毛。乱卉各随分寸长，新禽已变两三号。及时君亦图良集，莫待春深水一篙。
佳人何似似江梅，邂逅梅阴共举杯。欲与溪山成胜话，却因风雨得空回。新诗报我春乘兴，小径从今日扫埃。自是衰迟愁独立，敢论名字望朋来。
上巳所余春有几，不堪风雨付春愁。君能载酒知谁侣，我欲看花不自由。倚岸小舟谋未定，隔林斜日故相投。莓苔踏遍篝灯去，收拾残红插满头。
尽日支颐听雨声，闲中惟得自知明。朋来何敢烦公等，老去方惭负此名。待欲短檠看少作，敢将尺牍论交情。区区却望从容意，要莫令人一座倾。
明月隋珠忽堕前，坐令衰飒意飘然。无端太史头抢地，安得扬雄赋上天。前辈门墙余几在，他时竹帛竟谁传。落花流水君愁不，南渡于今六十年。
故人不见吾何适，欲见其人已异乡。魂梦半年皆草草，鬓毛一别益苍苍。筹边淮海何迟暮，乘障湖湘亦阻长。及此居闲宜问讯，题书须待满林霜。
沧海无波日万艘，山农囷廪自相豪。争看紫橐行阡陌，可对黄甘负酒醪。曲水一觞随意集，成都千骑最头遨。风流儒雅谁公似，增得东嘉地望高。
东都门外问征艘，去国身轻亦太豪。谁可对床听夜雨，自于同社燕春醪。不知温诏从天下，又罢幽寻与世遨。从此宜休堂下梦，顾瞻松柏为谁高。
仰止苕溪近一艘，几年犹未识人豪。黄堂为客知何夕，白发从公饮此醪。四海衣冠多后进，两朝几杖旧同遨。令人仰视冥冥翮，不道微风燕雀高。
毕生欲赋观潮阁，立尽斜阳倦复还。一日江山蒙笔力，百年名字满人寰。郡从晋宋风流后，诗到苏黄伯仲间。向去摩挲看石刻，谁知功在十年闲。
观潮阁在东溟上，有客来登自华阳。不道雪山通老柏，却看朝日上扶桑。胜游气合南三郡，妙画家传晋二王。后会不知谁与继，尔江吾海永相望。
危楼何在水云中，穿市牙旗退自公。闲作此来横笛夜，爱看人醉落帆风。欢呼夹道江声合，硬语蟠空客技穷。姓字从今联沈谢，不知千古更谁同。
燕寝凝香不记春，宜休堂下柏轮囷。三吴南渡今多士，四皓东宫此一人。雅不欲书名上上，谩令在处岁陈陈。玉卮宴罢思黄发，应合从头第从臣。
雨耨风耕病汝多，谁将一一手摩挲。幸因奉令来循垄，恨不分劳去荷蓑。凉德未知年熟不，微官其奈月桩何。殷勤父老曾无补，待放腰镰与醉歌。
十年不见寻常事，九日相违咫尺间。橙蟹渠能追胜赏，藙牲孰与奉慈颜。逝将酒坫更酬酢，乍可诗筒略往还。新将适闻临遣罢，鹿头吾待望吴山。
觉省他年见一班，老从湖海看春颁。瞻言百里几相及，仰止高山竟莫攀。每事乞公留上策，不才容我著中间。一时公论方当路，愁为丝麻弃蒯菅。
来涂蓝缕雪埋人，三百于今又六旬。奏课定应书下下，班春聊复喜津津。余蔬被壤农亡恙，茂草连扉盗自新。曳杖鹿头时极目，炊烟齐起两州民。
泽鱼山豕各忘年，味可胜穷总所便。堪笑荆吴相俎豆，遂令蛮触自矛鋋。食无误蟹车同轨，贡不征蚶泽漏泉。我在穷山人迹罕，亦蒙惟错馈甘鲜。
月不能明雨却稀，山容野色夜辉辉。清霄下际双琼阙，仙仗前驱万玉妃。亘古岭旁冬不到，从今湖外岁无饥。来年此日吾何适，蓑笠寒江一钓矶。
南人见雪古来稀，见只愁吟草木辉。留啮毡毛穷汉使，说开围角老胡妃。我尝豪健能无褐，今已衰迟要不饥。北望雁门肠欲断，春蒲空老旧渔矶。
瘴雨蛮烟此后稀，山童亦与借余辉。争看狂穉相呼唤，下啄饥乌自匹妃。苦乏貂裘堪夜永，喜无蝝子著冬饥。兴来那况山阴客，为我扁舟倚石矶。
千帆过尽独舟沈，玩世齁齁踵息深。何自著书今白发，不禁恋阙此丹心。诗来沧海珠盈把，人在掖垣梧十寻。应为一编三致意，细论小雅到交侵。
海滨驱马过湘滨，喜及今春忆旧春。公燕有时令市酤，村舂不继待炊新。严城鼓角留三字，当代衣冠第一人。看取吾民繇此去，万家鸡犬永无尘。
辱与门墙最不迟，白头方诵岭南诗。文从嘉祐今三变，人在庐陵此一时。细数儒先能几见，独怜岁晚欲何之。潇湘直下长江去，得望蓬莱却更疑。
落南添得黑髭归，归与相忘草木知。岳麓沈沈秋柝静，湘波穆穆夜帆迟。人间公论今何在，柱下家声此不疑。但欲公年如卫武，为留淇澳变风诗。
曳裾朝路不同时，谋食衡湘亦把麾。一见相忘光可鉴，十年何在惄如饥。力堪扶世将谁可，语不惊人或自危。夜雪埋山江欲冻，依然春信在南枝。
天作之山曷为哉，遥知阊阖正南开。两川文武长江下，百粤车书五岭来。柴望久为周坠典，牢愁多见楚遗才。不知崧岱还何似，我欲将书寄雁回。
仰止扶藜鬓发苍，恰当风雨暗三湘。为谁一辟天无际，及我重来日未央。江过数州多曲折，山缘长亩半青黄。老僧耐得从头问，问到吴门竟渺茫。
欲杭一苇近声光，恨不先期燕子凉。旧学甘盘聊此日，倦游司马尚他乡。别从沧海山横斗，来自岷峨水滥觞。不谓偶成三楚客，得为兰杜附诸香。
麾节元戎祖席光，晚风吹雨借初凉。师传问讯谁书院，石刻摩挲是道乡。闻有先声来召驲，想无后会到流觞。路朝正设横经席，册府重䌷辟蠹香。
甘盘梦不入高宗，四皓莫知其所终。傅野有人能论学，汉庭无事可言功。行藏于此尝成趣，谈笑从今得退公。分付诸儿理民社，宜休堂上听松风。
屋后云梢万个长，屋前风蔓一川芳。有梅自索巡檐笑，无酒还酤踏雪香。偶与三刘同下榻，却怀二宋对持觞。写将诗句吾何敢，款乃听人汲晓湘。
吴楚相望道阻长，我来邂逅挹群芳。人如盘谷元非隠，诗到孤山不道香。每与盍簪移永日，更须篝火及余觞。何须夸去东州说，不学蓝关独吊湘。
但得桑麻遍楚间，此心不在大夫环。落花流水深春好，画戟清香永日闲。英簜偶来成胜赏，萱庭孰与奉慈颜。正应得句尤奇杰，可继淮南大小山。
使者耕时出省春，联翩珠玉又前陈。先声所暨摇山岳，落笔相豪泣鬼神。嘉与九城俱晏粲，讫无一事尚棼泯。独惭衰惰归何晚，亦著中间作廪人。
荷君来意固非轻，曾未深交意便倾。语到七篇无欠少，学从三画已分明。每怀前此伤标置，颇欲从今近老成。为谢荆门三益友，何时尊酒话生平。
久矣怀归曷月哉，冠缨吾欲濯吾埃。天寒病马尚远放，日夕罢牛宜下来。名家翰墨书还蠹，盖世功名骨已苔。孰与东篱访黄菊，柴门终不为人开。
楚山黄落洞庭波，背却鸡人问钓蓑。归思甚于三峡壮，才名空自十年多。曩游记得青灯在，后会愁如白发何。我更有怀言不尽，故将短韵代长歌。
民欲遮留上欲来，政声无间到舆台。道迎和气收蛮瘴，弹压余阴蛰楚雷。已是因风成柳絮，会须逐马见银杯。一觞好上公堂寿，不为梅花昨夜开。
沴气反为和气来，长沙千里一瑶台。新炊顿顿匙抄玉，熟睡家家壁撼雷。天直于人如合券，公应怜我欲停杯。向来韩子夸精祷，云合衡山特易开。
天水交光地欲无，中间老子独轩渠。一蓑渔隠真堪画，万玉龙骧不可屠。已卜菑畬何幸甚，却怜蓝缕更愁如。莫将此惠长私楚，好上甘泉扈属车。
夹湘而住一尘无，不在瑶池在石渠。气盖松篁谁与竞，令行螟𧎬自相屠。山光际水天无间，夜色通朝月不如。中有一翁须皓白，萧然野鹤亦乘车。
星月凋零万象昏，谁能先我见朝暾。东南已得乾坤正，蛮貊方知夜旦分。但觉沧溟浮佛屋，却忘衡岳近天阍。迢迢下憩山腰寺，人世烟云尚吐吞。
曷不放言追𫛳赋，岂无幽思续离骚。去年比屋余三釜，昨夜沿江长一篙。白发岂曾缘吏役，青衫那更有儿曹。鱼轩肯为公来否，相约春光访蟹螯。
一再登临万事非，裹头还已雪垂垂。敢论笔力今无恨，欲附碑阴始不疑。台阁有人堪共政，江山如此且随宜。论功汉鼎吾何有，自是风流百代师。
古来材大难为用，纳纳乾坤著几人。但把鸡豚燕同社，莫将鹅鸭恼比邻。世非文字将安托，身与儿孙竟孰亲。一语觧纷吾岂敢，祇应行道亦酸辛。
长才自昔恨平时，三入修门两鬓丝。瓮下可能长夜饮，花间却学晚唐词。潸然北顾关河水，简在西清日月迟。乘雁双凫沧海上，与君从此恐差池。
相望千里马牛风，联事湖湘各已翁。造次便呼儿女见，绸缪略与弟兄同。百年又是梅花发，万事何如荔子红。欲附使轺嗟不及，却怜身在俊躔中。
中书世禄今无几，唐鉴家声世不多。安得有人贤若此，忽闻去国意如何。同朝最是头先白，知己还愁语太苛。尽欲读书三万卷，蓬莱未必似岷峨。
憧憧满眼事何稠，落落论心思独幽。去国未能身一叶，怀人但觉日三秋。池塘春草方同梦，江汉归舟更别愁。安得箫韶仪两凤，不妨燕雀自嘲啁。
湖山妩媚绿阴稠，谁向芸芸得趣幽。半破榴花方恨晚，新来燕子未知秋。去为吏隠虽吾愿，归得家山政自愁。赖有雨声宽百感，忽如孤凤见群啁。
平生不解通毛刺，万事无能改鬓华。岂是襟怀堪逆旅，直须诗句可名家。老为宾客从戎幕，强使妻孥理帽纱。不有将军宽礼数，新愁却恐堕江花。
春过新烟能有几，愁生飞絮转难禁。可怜衰白随年少，爱看残红到夜深。一辈衣冠方事事，故园松竹已阴阴。明年此会知谁共，雁荡山前寄好音。
也知朝士愧山林，猿鹤相怀怨亦深。屈指落花年荏苒，断魂凋鬓日侵寻。向来相与期何事，老去谁能会此心。多谢故人重话旧，独怜志古定遗今。
天顾于人略有情，片时收尽越山青。老农望外扶犂立，倦客愁边拥被听。尘翳欲清阊阖道，井花已上辘轳亭。冥冥直待黄梅熟，未要风池看约萍。
胡髯白尽犹强饭，髀肉添多未跨鞍。不向胡沙亲矢石，却来桥冢护衣冠。归舟自此长相背，荐墨于今尚未干。只恐燕然他日事，独无名字可同刊。
苦吟海内知音少，独往江东问政频。我亦他山于此别，世无吾党更谁亲。六朝故实皆新句，一代风流尚几人。话次傥怀无恙否，为将衰惰再三陈。
层云飞鸟共危栏，江汉朝宗万折盘。王气信知千古盛，圣图元自九朝宽。公余曳履探殊胜，酒罢磨崖记众懽。衰惰不知能健否，相从河岱弄柔翰。
一声警跸接天齐，驰道无尘马不嘶。月御顺行随日毂，干端和气匝坤倪。三槐相继归公衮，细柳还须听将鼙。老矣尚能歌二圣，不应专美在浯溪。
齐年兄弟又齐名，商略行藏共此生。自昔从君瞻马首，如今输我与鸥盟。读书松竹交千载，曳履星辰听五更。借问塞翁谁得失，诸无一语到留行。
今岁仅余今夜月，此舟三泊此江沂。遭逢明主还遗恨，惭愧先生独见几。泗水列侯多不免，湘山四皓竟安归。汉家故旧尝枚数，孰与东南一钓矶。
行藏独倚少陵楼，怨鹤愁猿孰与俦。尝与万人争魏阙，何如一壑老菟裘。追随士友从吾好，领略江山自此游。急趁梅花理归棹，双溪为我亦西流。
腊后玄冥意气骄，余寒造物亦亡聊。风收夜雨春何浅，云障朝暾雪不消。真悟此生才半岁，恣听何处是三朝。粲然一笑将迎我，赖有江梅慰寂寥。
衡阳杰阁宵人记，淮右丰碑刺史书。永已桥山藏剑佩，空余云汉照林庐。河图万古陈东序，汗简诸儒校石渠。谁道幽深穷衲子，乞钱买石更崎岖。
幸无骨相可封侯，归理先人旧钓游。山下剩栽诸本竹，水边须着数间楼。群书可读自随喜，一客不来谁与愁。时把钓丝销永日，鱼儿亦得两三头。
是间南极老人星，乔木修篁亦有情。直向朱明为后殿，不随黄落入秋声。儿孙衮衮看新出，兄弟团团得晚成。笑阅世人心事短，却从黄老问长生。
落帽沾衣总失真，追随萸菊亦劳神。酒无肴核依然好，家有溪山岂是贫。沆瀣从空来夜气，青冥随处际秋旻。不知此是登高否，为问慈恩塔上人。
一岁所余秋有几，重阳偏与老相催。每怜白发能长健，虽爱黄花亦懒栽。好景游从须好友，新诗风味似新醅。人生适意无过此，恣听东篱早晏开。
营营浮俗赝还真，孰与传经妙入神。一榜及看三子贵，数椽能忍十年贫。自将弧矢书闾史，便使冰渊诵小旻。家学如君今有几，殷勤罗拜我何人。
行酒何如温太真，风流元不鄙钱神。扁舟容我归来老，一子令人买得贫。虽有群仙来月窟，欲扶衰力上霜旻。吾今已定渔樵约，勋业烦公一辈人。
论交海内略飘零，最晚相看却有情。不以一经夸鲁谚，自于二子识徐卿。橘香賸与蜂衙晚，麦信急催鸠唤晴。天气正佳归恰好，莫将愁思为空名。
三年绝境兴谁同，鸡叫桑巅犬巷中。但欲户庭多暇日，不将鞭朴奏肤公。相期霄汉抟风翮，每见灯花缀玉虫。此去逢人台阁上，丁宁莫道止斋翁。
五马逢迎甚阔疏，满朝问讯近何如。诸公极有迟留意，一日连收竟别书。佛法盛衰千劫后，人生老壮百年余。向来游旧今亡恙，愿得斯人尚起予。
森森万木一精庐，黄卷青灯自卷舒。却肯追随三舍远，不论闻问十年疏。遗贤公已长怀玉，老圃吾方欲荷锄。安得谢岩题壁处，一尊相伴看芙蕖。
三阳昨夜转洪钧，凤历今年又纪寅。再拜与君觞寿母，更生犹我面先人。儿孙夹侍浑忘数，梅柳前陈不记春。从此常为汤餠主，賸看诸妇抱麒麟。
白与红兼尽落梅，小园独步日千回。浮空晓色临无际，排闼春光拨不开。学语新禽更后啭，铺茸细草雨边来。却怜追逐今无力，放下帘钩就麝煤。
惰归春力不胜驱，风雨尚愁人掺裾。掠尽残红前日树，催还新绿去年畬。相将兴尽随花屧，赖有朋来载酒车。但得从今身尚健，吾乡风物胜匡庐。
相过风雨独何欤，校酒论文已不如。方信深交相恋缪，却因衰退更踌躇。吟生池草书成束，饮落檐花醉堕车。明日待随公等去，我头应始自今梳。
亲从蓑笠问饥寒，赴愬人人得犯颜。更向棠阴聊憩茇，要令粒食共鲜艰。身归雨露司存后，诗在山川刻画间。饱饭之余能细和，止斋应有几年闲。
一枝才放前村雪，一线初开爱日天。潘县风流凡五客，赵园名字亦千年。可无能赋如难弟，恨不曾来有尉仙。待得中兴用循吏，更于此地设离筵。
老大生憎儿女态，更无春怨与秋悲。略将杯酌随宜具，剩有溪山取次嬉。爱客不妨兼泛泛，论文何苦太奇奇。况曾窥得尊生术，通昔蒲团日一炊。
萧然山泽一臞仙，故被声名绊俊躔。祇为春秋同社燕，遂归风雨对床眠。中年曾未须眉白，尽日全无车马喧。我有寿觞谁与共，会昌湖上钓鱼船。
泛水浅红荷十里，蔽云浓绿木千章。旁无俗子山居巷，中有臞仙一瓣香。今夕还知是何夕，吾乡终胜似他乡。双凫便合青冥上，笑看儿孙乐未央。
岁自为诗岁自赓，愁无新思思还生。更从今闰书初伏，待看何年值后庚。汉网疏如天地阔，奎文下与水云平。弟兄长健贫何病，判解金龟当一酲。
业已将身落耦耕，时于观物悟浮生。择栖未定鸟离立，避碍已通鱼并行。野老窥巢占太岁，牧儿敲角报残更。绝胜倚市看邮置，客至还无菜甲羹。
欲因旧筑倍劳形，昔在先生配二程。梅树护持供北顾，萱堂润色作东荣。但堪樽俎来三益，何必籓墙屏五兵。若徙荼𧃲分乞我，亦令儿辈记家声。
我固阅人非草草，君于前辈亦拳拳。经师未数郯夫子，笔力方窥李谪仙。所恨尚于收第晚，将诗空与背时传。频年不信灯花报，报得人来亦可怜。
轩窗一日粲三英，尽室无尘眼倍明。闽粤固尝矜绝美，风骚犹未及知名。羞将姿媚随花谱，爱伴孤高上月评。独恨遇寒成弱植，色香殊不让梅兄。
矮檐风雨送蜗牛，有客来夸百尺楼。阖郡台池皆下瞰，背城湖海亦全收。清时未放徒高卧，半世何为故倦游。解尽橐金君计决，月明长笛起渔舟。
锵锵笙磬阼阶东，穆穆黄流玉瓒中。近在门阑无此称，老来襟抱更谁同。幽燕遗恨须收第，孔孟微言要忍穷。精舍一区泉石好，何时相就看冥鸿。
绿阴四合水迷津，春去虽愁却可人。无数飞萤窥案帙，有时乳燕落梁尘。满塘荷荫将还旧，试火包香又斩新。短夜得眠常不足，僧钟遮莫报昏晨。
一母分身四白头，从今家事付儿流。只须老草供觞味，乍可婆娑伴钓游。劳世万人输暇日，好天一雨荐新秋。平章何物宜为寿，三十余年晏子裘。
衰老登临得并家，绝胜十载向天涯。直须与世为陶令，谨勿令人识孟嘉。蓝水悲吟空雅健，牛山醉墨谩欹斜。谁知竹叶虽无分，一笑何妨菊自花。
家食年年未解忙，浮沉闾里但壶觞。偶缘他故趋吴会，可使吾徒忆鲁狂。曲水风流王逸少，鉴湖穷约贺知章。请于百尺楼头上，下视人间有肺肠。
霖霪故作落花天，佳节重重倍怅然。虽有庭除临曲水，更无尊俎试新烟。酴醾雅欲延春赏，杜宇还能破昼眠。赖得二昆同一客，蕨芽蒲笋短檠边。
㲇㲇曙鼓五更初，枚数何门可曳裾。孰与课儿翻故纸，几曾缘客扫精庐。常饥未免时中酒，多病安能强著书。自笑无才供视草，徒劳身后问相如。
溪山秋色日侵寻，一水循除万木阴。幸有新炊送农扈，可无胜践盍朋簪。蒲荷绵亘衡从亩，鸥鹭追随下上音。寄语北湖休独自，摩挲周鼎与商鬵。
梦回齿颊自天香，何必招魂怨渡湘。少待精庐天向晓，有来嘉客岁为常。云山镇压鱼虾市，烟雨庄严橘柚乡。最好题名双石阙，可题周历万年长。
总角相看五十年，行藏殊辙各皤然。岂无子美书成束，欲送相如赋上天。俗眼不宽多小谨，交情何限复长篇。乘壶偶自兵厨至，聊助征帆一醉眠。
无岁探梅不恨迟，缉斋今送两三枝。也知造物多生意，亦为畸人解笑颐。壬子恰同身堕地，庚申还值国开基。数家夸道明年好，好在长贫诵系辞。
莫笑栽培日月迟，待看老干及孙枝。天将腊去春回首，人与花同雪满颐。万里陇头空故迹，孤山篱落但余基。至今佳句无人继，谁与招魂著楚辞。
簪笏相摩入殿庐，人皆自笑此区区。岂无只字逾华衮，未必千钟胜饭蔬。吾见北山多后倦，谁如东里竟先驱。追随曳履枌榆社，犹及香山退傅无。
岿然名节万人尊，诗落文昌帝九阍。耄及卫公还失策，早如疏傅亦伤恩。华文延阁如今少，神武修门自古存。我与东楼最欣慕，掖垣灯火几同论。
经春屏迹与谁同，苦雨衣篝亦自烘。方此欲为官况事，依然不值世情风。蒙茸水国蒲荷荡，馥郁田家橘柚丛。最是一年行乐处，翻成咄咄坐书空。
老去关心最语离，不堪离久会还希。君方慷慨思矜振，我已婆娑喜惰归。万事莫如身自爱，十诗亦与世多违。倘将书寄南来雁，且问琼花果是非。
他山有桂老鬅松，好植梅旁伴槁容。着我对吟前赤壁，乞君分与左青龙。逾墙之树宜无取，益屋于东本不凶。恭想短章蒙一笑，便呼鉏镢破苔封。
闽谱余尝第状元，年来虽见仅名存。贡存天宝犹徒扰，赋似相如亦妄论。每羡朝阳私沃壤，正愁秋雨妒芳樽。绛衣玉质今何夕，照我西归十二轩。
桂丛兰畹悄无哗，但有哀鸿天一涯。节物更谁知白发，交情于此见黄花。声名独立空秋际，香色平铺与露华。南雅未收骚致意，骚人应欲补诗葩。
喜说徐卿得二雏，吾家波及亦君余。青衫手板宜从此，断简家藏莫付渠。但欲健如黄犊走，不妨错写弄麞书。更看汤餠频频供，笑索梅花到岁除。
师友于今说郑乡，亲庭分付旧行藏。但知职分宜栖棘，尽把声名属憩棠。一字未曾缘荐墨，扁舟才可著诗囊。问津渔浦多西笑，独为莱衣味更长。
判与渔樵日往还，鹤亡蜂遁径苔班。何人不弃寻常事，有弟相忘咫尺间。宽网及余端已老，祥琴相尔未应闲。但将丘壑全分付，可待移文始厚颜。
牛羊日夕鸟知还，休说年时玉笋班。四皓亦尝空老去，二疏不在共功间。修书尚觉归期晚，隠几兼忘永日闲。况有宸章长对越，昭回云汉不违颜。
扁舟来往适吾真，却笑旁观道隠沦。三釜岂无儿可就，百年要与酒相亲。賸栽梅竹皆缘客，晚得冠裳不语人。试向南塘问渔牧，定于此老亦沾巾。
又是君王上玉卮，未央雨露湛垂垂。版舆此去还无恙，芝检重来更不疑。四世团栾能有几，百年澌尽亦堪悲。里中诸母今谁在，听说承平祐圣时。
遍试江淮声藉藉，久劳荆蜀鬓苍苍。同时半已登槐棘，卒岁才能足稻粱。遗藁不为他日计，佳城尚及此丘藏。岂无后作多文胜，今我怀人泪欲滂。
州里谁如此达尊，户庭深静最情敦。不将尺牍通当路，却枉扁舟访杜门。每见色温如有属，欲书心愧不能言。从今若祭枌榆社，好配横塘两献樽。
重交宁问田安在，急义固于官不知。膴仕幸多花萼好，幽栖宜与竹林期。床头周易吾将老，案上楞严晚得师。此意自应天予后，峄阳未琢长孙枝。
貂蝉不逮老端明，世济谁如好弟兄。能著青衫偕计吏，却将白发去边城。夜魂俄断凝香寝，秋泪仍兼曳履声。万石君家同一传，嗣书应更有公卿。
自为师说竟谁宗，每事持平属此翁。有志政须名节是，斯文非独语言工。要令举世人材出，合在前朝行辈中。安得长年留把柁，后来各与一帆风。
宿留江湖长子孙，行藏节节耐人看。及为侍从身垂老，欲试平生事转难。书就仅题前太史，功成方记旧甘盘。令人长恨经纶意，历事三朝见一斑。
向来诸老独岿然，羸不胜衣万事便。灯下细书批敕字，雪边先著趁朝鞭。岂应无故令身健，却止功名与世传。遗奏定留封禅藁，凭谁吹送九重天。
壮岁从游两鬓霜，重来函丈各堪伤。那知卒业今无及，极悔论心昨未尝。相约归期须次第，独存病骨更凄凉。他年赖有门生记，托在碑阴永不忘。
袖手旁观一世余，元非亲物亦非疏。酒边每事如人意，灯下通宵读我书。学到庄骚才止此，生逢周汉定何如。西州相识无遗恨，独恨无从掺子祛。
居然是是亦非非，错处稠中定不疑。万事过人旁袖手，一生从众自观颐。肯为壮县虽尝试，略见周行已逆知。尽日杜门佳客至，小槽亲校酒醇漓。
少小修藏近市朝，亦非着意混渔樵。不为御寇犹争席，好说渊明更折腰。一饭重违凡子约，千金终却故人招。送车几两交相唁，我独难忘最久要。
十年共语昨来非，长忆初年握手时。身世自怜心炯炯，功名犹恐论卑卑。民彝亘古非芜没，学者如公好器资。缓辔徐行逢九轨，可堪倏忽九原悲。
欲课民庸元道州，欲评人品马少游。居无一事可切齿，荐有三公方掉头。送公历阳令我愁，目断宾雁书沈浮。识与不识涕泪流，人世安用须封侯。
跨海为桥布石牢，那知直下压灵鳌。基连岳屿规模壮，势截渊潭气象豪。铁马著行横绝漠，玉鲸张鬣露寒涛。缣图已幸天颜照，应得元丰史笔褒。
王笋参参好弟兄，幽轩共对短灯檠。抟风万里志将遂，听雨几年心独清。戯彩奉觞欢正洽，对床欹枕梦初成。此时细细檐花落，别是一觥风雨报。
金华山下旧同游，甬水相逢又半秋。明月初开青玉匣，彻云吹破白云头。谁能共我同清赏，且得从君散客愁。深夜沉沉欲回棹，浩歌相送过青州。
娇如花，美如玉，越溪女儿十五六。光风入帘睡初足，起画修眉远山绿。飞香走红三月心，一声白纻千黄金。高堂客散灯火深，醉鬓斜钗夜沈沈。
玉窗结怨歌幽独，弦绝鸾胶几时续。铜龙漏促春夜长，冷雨酸风乱心曲。闲熏翠被郁金香，拂拭绣枕屏山绿。飞飞乳燕归不归，寂寞流苏帐前烛。
南朝何公栖禹穴，嘉遁悠然志高洁。一朝送人都泗埭，归叹此途于此绝。我亦何为走尘埃，数年不记几往来。船横三日不得度，愧想高风安在哉。
阿连久矣共一被，小别愁生夜无寐。风帆将我上征途，回首江山忽千里。小舟横卧吴江水，梦回依约萧斋里。五更漏急月黄昏，乌鹊一声人未起。
雨余大溪触山流，气势直欲凌沙洲。浮梁中分断䗖𬟽，流沫东去行蛟虬。人家嘈嘈避新涨，云稼苒苒添平畴。渔翁轻生有如此，小艇横绝随飞鸥。
昨暮与君上龙湫，天久不雨无湍流。啸呼拊掌唤不应，怅望颇亦令人愁。夜来雷鼓惊龙起，溪声已觉乱人耳。莫辞重访尊者居，坐看倒翻三峡水。
子贱弹琴真是琴，我今无弦知琴心。使我不得琴中趣，弦以修绠谁知音。才术高低不自由，单父二子心则侔。后人不得弹琴暇，勿以戴星为可羞。
玉人迥立山谷里，不有使君谁与怜。毋庸高牙煞风景，为著佳句增孤妍。寒溪照影谩千树，横笛吹残又一年。传闻年后更多在，便思跃马趋平川。
两龙争欲赴深壑，触破山骨成修梁。滔滔共出一门去，凛凛直落千丈强。初疑鞭石跨沧海，绝胜乘鹊横银潢。要须高蹑前峰过，往叩山中真宝坊。
峰背正白月舒光，峰影横野万丈强。仰之弥高立卓尔，蔽遮星斗摩穹苍。半秋风露清彻骨，望望直欲随风翔。归寻玉虚步松迳，月轮正涌门中央。
江外参差列万山，我家深在万山间。好山正不用钱买，但要未老身先闲。长江比愁终似少，江水能回愁不了。扁舟何日过西陵，鄮山佳处吾归老。
晋阳固自有高共，奉天岂可无宣公。当时扶日沧海东，尚想健笔驱长风。指挥诸将如奴童，中兴内相当推功。断碑毋庸诧诗工，制藁具在銮坡中。
溪声真是广长舌，历劫谈空声不绝。不知来自何处山，一意倾东忘万折。我欲漱石向水滨，无奈齿牙摇落频。夜半寒声到客枕，只疑身是枕流人。
五千买得见屏风，白鱼相逐菰蒲中。俊尾拨剌有生意，旁人未易分雌雄。屏后诸孙更雍容，濈濈无数迷西东。我虽非鱼知鱼乐，乐处未必鱼知侬。
郊原膴膴春意足，细草凄迷芳树绿。雁鹜无数泛陂塘，羊牛相与随刍牧。几年不泛浙西船，恍如苏台俯平川。闲人忧国无他策，但愿好雨成丰年。
一笋入屋照座寒，凌晨仍有清露漙。益信露珠自根起，正如真水朝泥丸。厦屋不应为汝穿，不肯屈节斜倚栏。干霄拂云已在望，且复自保青琅玕。
彼泽之陂蒲与荷，有美一人伤如何。洁清如许岂不好，纫兰缀蓠何足多。七十二钻无遗策，不灵于己徒遭厄。人生何用千岁为，愿似巢莲足清白。
不从文叔作三公，归著羊裘大泽中。石濑钓台非故地，云山江水自高风。烟迷宿草古遗恨，树拥危楼新奏功。仙驭飘飖疑不远，翩然独鹤度寒空。
重云烟雨日冥冥，柱础流津意未晴。赖得谿风送云出，放开山月照人明。纷纭世态长松影，荏苒时光流水声。坐久萧然转琴轴，为君更作九皋鸣。
卷上疏帘莫放垂，迎眸景色自淋漓。有云更觉千山秀，不雨争知万壑奇。古道经行尽遗迹，群贤风度想当时。奚囊莫怪新篇少，应接山川不暇诗。
山阴岩壑妙人寰，十载扁舟空往还。赞府端能慰牢落，连朝相与上孱颜。龙盘凤翥无奇画，霞蔚云蒸有旧山。吊古凄凉更离别，满怀秋思到眉间。
水余枯枿尚栖苴，催促征夫趁晓鸦。细路缭山穿乱石，轻舆掠树得飞花。柔桑弥望两三里，修竹深藏四五家。径处不容行客恋，可怜一步一天涯。
一番冻雨洗郊丘，冷逼征衫四月秋。只喜青山泻悬瀑，不知黄潦涨平畴。登途已厌频舆轿，得意何妨且榜舟。处顺安贫聊自适，未应坎止愧乘流。
伏波莫作贾胡留，雨意垂垂未肯休。不惮征衫有微湿，只愁平地又横流。行人自厌冲泥苦，野老方当得意秋。倦仆如何致千里，登天徒笑传鸣鸠。
暮霭横空黯未收，晚来凉动满怀秋。澹云影里千山月，残角声中百尺楼。参坐共为文字饮，高谈不见古今愁。夜阑半醉意方适，径欲乘风汗漫游。
两寺疏钟夹岸闻，荒烟无数乱前村。山衔落日云生彩，谿溜孤舟水不痕。虫羽凄凄鸣绿暗，星晖隠隠照黄昏。欲归重到层楼上，更为梅花一断魂。
风卷清淮夜不休，晓惊急雪遍郊丘。坐令和气三边满，便觉胡尘万里收。瑟瑟江头辉玉节，萧萧马上点貂裘。归来风物浑相似，二月杨花绕御沟。
千古兴亡一梦惊，就中物理似持衡。茜花空染朝歌血，荒草犹祠羑里城。但见反身知自咎，谁言修政欲相倾。知音只有昌黎操，臣罪当诛主圣明。
行尽穷边岁亦殚，倚门应是念衣单。宁知今日幕南地，不似去年江上寒。乘马惟欣日可爱，逢人长说雪初干。三衾四袄半无用，何必重歌行路难。
去年沙岸倚归舟，今日驱车古涿州。彩服难陪莱子戏，巴词应付雪儿讴。客途行及五千里，寿宴须开十二楼。南望飞云天样远，太行山外久凝眸。
春空吹雨作余寒，去去扁舟不可扳。伊昔曾游三大水，到今独记九华山。想君脉脉征途远，属我悠悠梦境闲。回首江山固无恙，怀人倚待好诗还。
结屋苍崖昼不哗，崚嶒乱石绕帘牙。涛江渺莽三千顷，烟瓦参差百万家。雉堞环山余暮雪，龙楼耸阙焕朝霞。登临可是望都省，但有葵心向日华。
五年不泛浙西船，今日重来倍黯然。苇席不重寒刺被，菱歌孤唱月摇川。咿哑回橹凫鸥狎，来往轻帆风雨便。点检湖山固无恙，鸰原遗恨到黄泉。
秋意未教篱菊知，不妨乌帽著风吹。绝怜对酒君归矣，更欲登高谁共之。风雨满城千里梦，茱萸缀席一年期。君非俗物败意者，莫为催租便不诗。
四山过雨翠光流，境胜心闲自点头。野鸟叫春多格磔，晚风吹鬓故飕飗。三年几作旧山梦，一笑喜成今日游。独叹寒泉本无意，强随机械走溪沟。
几载京尘涴客裘，江村乍入倍清幽。柔桑穉麦寒犹在，流水落花春又休。苍狗浮空惊易失，白驹过隙若为留。细思谁似垂纶者，寘酒烹鱼百不忧。
脱身场屋几春秋，故步重寻我自羞。闭置有如三日妇，画成应遣一生愁。与钱谁是老司业，送酒更无贤郡侯。掩卷出门花下坐，真成一酌散千忧。
寄斋今日又迁居，门巷相过五尺余。王子何妨借人屋，渊明不必爱吾庐。大千眼里无非寄，三十乘中皆是书。祀灶卜邻无用尔，祇今天上有锋车。
长官清政玉无瑕，卓鲁循良不足夸。前席有期吾党喜，挽须无路邑人嗟。才高雁荡千峰石，惠足河阳一县花。欲信三年浑不扰，游山今日始携家。
眼前未见古龙湫，望望前山景自幽。红日一门千嶂晓，翠峰双耸半空秋。风高落木无边下，气劲闲云逐处收。要识雁山真面目，直须霜后一来游。
老筇扶我转林丘，直到僧房最上头。地拥双峰遮胜境，天分半石閟灵湫。空中大士澹相对，山罅清泉空自流。人谓石崖宜置我，不知来此有缘不。
东风吹我上西冈，更觉僧房白昼长。草色已翻新岁碧，梅花祇是去年香。好山围绕屏三面，野竹萧森玉数行。千里同游逢范叔，绨袍他日未相忘。
晓风吹起雪漫漫，来兆丰年喜有端。玉树琼枝无限好，雪窗高阁不胜寒。直疑天上梅花落，莫作人间柳絮看。我欲乘风游汗漫，倚栏空自羡飞翰。
不嫌屐齿碎莓苔，祇要吾人得得来。见说飞泉高落涧，待寻曲水作流杯。竹林素约群贤集，鸡黍相过一笑开。政恐清游自忘返，不应空棹酒船回。
飞花一片减风光，不待红稀意已伤。今岁余春能几许，浮生此日更须忙。陇头有雨麦初秀，林下无人兰自芳。夜倚疏棂诵佳句，好风如水月如霜。
年来视物隔褷䙰，祇有昏花似退之。强起归鸿聊自放，妙穿悬虱恐难为。相亲黄奶交亲绝，见代青姑事寖危。写照苦添云蔽日，不应更诮虎头痴。
千里贻书慰寂寥，更将尊酒饷今朝。先生忽已成乌有，用事何因见白超。醉里谩思鲸吸海，梦回谁悟鹿藏蕉。何时痛饮论心曲，云满江东望眼遥。
君向潇湘忽语离，江城离思乱云飞。传闻楚俗尤凋瘵，勿以秦人视瘠肥。宰县要寻行志处，监州空有负丞讥。此行得句须频寄，直到衡阳有雁归。
夹道青松引客来，五峰双涧拥楼台。丰干饶舌留公案，隋帝遗书暗古煤。最喜亲知来里社，真成春月上天台。阴云扫尽寻幽去，佳处端疑为我开。
雁山曾御九秋风，更喜春深到此中。芳草绝怜随意绿，野花真是映山红。未知方丈景何似，直恐桃源路已通。起听朝鸡无恙否，兹游恨不与君同。
执别僧房日未斜，别离愁绪满天涯。清宵已落柔桑叶，小雨顿开荞麦花。醉里不知身是客，酒阑无奈客思家。凭谁寄语三夫子，归路还须好句夸。
骨相昂藏涧底松，平生禅窟尽从容。几年大隠清晖阁，今日来瞻独秀峰。打破画瓶无罣碍，大开饭店喜迎逢。今朝且逐征途去，何日重来听晓钟。
危楼雄据郡城东，扫尽秋云快碧空。目力不容山隔断，诗情长与酒无穷。先分楼下双溪水，高挹人间万里风。兴逸不知真近远，五弦声里送归鸿。
群斋高晏雪浮空，同上山城第一重。今日无非银色界，此亭真是玉霄峰。云迷野路舞轻鹤，风急瓦沟嘘老龙。便欲相将游汗漫，剡溪何必访遗踪。
山绕澄江江绕城，水云径接海冥冥。万家曲折在吾目，一郡登临属此亭。今日诗题随处有，几番醉眼望中醒。风流郑老知何在，回首苍茫岛屿青。
又上先生见一堂，澹然宾主两相忘。不知海内清风满，但觉山中白昼长。小雨络林妨蜡屐，靓妆环坐快瑶觞。曲终扶杖欲归去，即咏白驹三四章。
好风凉月湛中秋，自笑何为作远游。不有诸君故人恋，未应连日贾胡留。三千银界俱呈色，十二珠帘总上钩。饮罢客归清不寐，谁知心折大刀头。
石径萦回入翠林，廿年故步喜重寻。千山直上云扉启，万木阴中古殿深。泉水泓澄风拂拂，洞门幽杳昼沈沈。调琴瀹茗清无限，倦客忘归到夕阴。
宿雨顽云拨不开，紫霄佳处访楼台。青山九锁固奇甚，古洞一深如此哉。拔地千林俱秀润，擎天一柱最崔嵬。出山爽气尚相属，数里清溪送我回。
起看海日晓团团，更挹神灯照夜阑。百万杉松双径杳，三千楼阁五峰寒。蛰龙何在渺难问，古井于今竟不眢。但觅灵泉归洗眼，谁能故把细书看。
禁路岧嶤欲问津，抗章便自乞闲身。闵劳剧部皇情厚，寓直中奎宠数新。飞挽正资经济手，典刑终念老成人。赤松未许长为伴，归取青毡继颍滨。
甬东曾幸拜苏天，外府官僚复备员。前辈风流真在眼，名公谈笑辱忘年。浙江相对一卮酒，婺港欲行双桨船。门键马衔难作远，西风停立但茫然。
熟知明主可忠言，奏牍方陈意已传。人言能逊千乘国，我自能补九重天。拔山转石孰难易，烂额徙薪谁后先。不用更论如许事，把君征袂且茫然。
梦庵深坐宴朝曛，祇有梅花对此君。今日衣冠有巢许，向来元凯佐华勋。入山谁解访弘景，载酒时应问子云。童讽写成心未懒，可因贪佛赞论文。
楚楚芳荪诗样清，翠苗低护小峥嵘。一泓功借幽根润，六月能令凉意生。雁荡浑如梦边事，龙湫顿觉眼中明。闲窗坐对思无限，何日随君绕涧行。
野溪清浅度危桥，径策枯筇上紫霄。晓雾暗蒸山寺雨，松风深隠海门潮。浮杯水涨人何在，洗钵池清意已消。又上乐亭基上望，云山万里更逍遥。
城居久矣厌尘劳，来访名山写郁陶。客路行随流水远，征人与坐白云高。千林舞翠吹蓬鬓，二麦摇青照纻袍。努力共登天尺五，要看飞雪喷云涛。
两溪赴壑若奔虬，此地端能截众流。三版放开千丈雪，一奁清彻四山秋。几年空自存公案，今日重新指路头。珍重老师成胜事，清名当与此山留。
灵潭深入白云堆，带雨春云为我开。乳石半空浑欲堕，瀑泉千尺正中来。两军酣战鼓鼙急，一雨生寒霹雳催。中有卧龙君勿狎，有时平地起风雷。
扪萝历栈上层峰，寖觉芒鞋踏半空。七窍几时开浑沌，八窗无处不玲珑。已欣古洞容身过，直恐丹丘有路通。俯视人间懒归去，拂衣径欲御天风。
南江舟檝饱经行，桥外人家最可人。賸种寒杉映修竹，快沽村酒趁鲜鳞。潮痕落草橹声动，日脚衔山凉意新。酷爱老樟横卧处，他时来此坐垂纶。
竹舆来访小梅山，山在空蒙紫翠间。岚雾满林朝漠漠，溪声和雨夜潺潺。峰头丹井随潮信，松下禅房旧祖关。谁是无生谁不死，晨钟未响梦先还。
倚遍瀛洲十二栏，老蟾推出烂银盘。绝怜千顷波澜阔，更觉满身风露寒。境胜能令诗兴逸，夜深自喜酒肠宽。离离挂影清如许，莫惜终宵作意看。
重寻漫壁认题名，十五年来一梦惊。谁料今朝携客至，却成此地送君行。桂阳卧治真谈笑，鲁史遗编赖发明。文定南轩仙去后，湖湘又得一先生。
斗口横安华盖山，茂林修竹路湾环。琳宫迥出沧瀛表，羽士如游昆阆间。东挹江山穷望眼，西临阛阓笑尘寰。自知去此无多日，着意来寻一饷闲。
博物曾经辨实沈，论兵更觉用功深。九阍未进六奇计，万卷空催一寸心。流水高山谁复会，寒松春柳解相寻。如君岂是长贫者，作计无令岁月侵。
前朝折戟尚沙沈，志士私忧意向深。谋国未须先问陈，平戎要且务攻心。衣冠旧老知谁在，禾黍遗宫尚可寻。骑省再新人有望，一言坐复故疆侵。
一番好雨润桑麻，和气欢声十万家。太守劝农才出郭，老农含哺竞随车。土膏泽泽地宜稻，云物阴阴天养花。愿得四方无旱潦，尽教乐岁似东嘉。
古来乐府近来无，笔力如君却有余。日恐遗音亡正始，喜闻新作过黄初。不夸艺苑徒工瑟，应免侯门久曳裾。更向江西诗窟去，他年时寄一行书。
张罗清似翟公门，门外都无野雀喧。可但风流追鲍谢，直教高论到羲轩。绝怜父子为知己，时把文章得细论。个里是非何足较，乍贤乍佞一王尊。
四郊苗槁勃然兴，顿觉欢声满郡城。行且刈云成岁事，敢因喜雨记亭名。昔如鱼在釜中活，今见龙从地上行。忧国愿丰同此乐，读君佳句欲风生。
老龙破蛰斩幽关，乱滴天飘不复悭。可但甘霖驱旱魃，自然凉气满人寰。民心徒切焦熬甚，神力毋劳指顾间。遥想清都应表贺，紫宸轩陛晓催班。
簿领丛中偷得闲，轻舆相与出乡关。乱流先已登孤屿，采蕨还来上北山。藤绕龟身增赑屃，水涵虹影照孱颜。老农拥道迎人笑，今日使君来破悭。
瀑泉奔放石坡陀，回首清游岁几何。脚力不如前日健，诗盟还喜故人多。滕王阁上无韩子，还景楼中欠老坡。不谓鄙言成宿谶，偶因晚莅得波波。
穷冬吏鞅解纷缠，重入兹山忆少年。千里幸同丰岁乐，三生曾结郡人缘。几番山色望空外，今日水声来耳边。坐上何须听丝竹，与君啸咏和风前。
少年文价重神京，游宦还闻政有声。南省但推韩吏部，北方犹问赵先生。人传殿上三千牍，上喜胸中十万兵。暂辍望郎分帅阃，淮南草木更知名。
老韩同传我多惭，意气相倾自不凡。忧患饱更俱白发，班行独立见青山。羡君真有虎头相，顾我方为马口衔。同舍几何俄话别，可堪目力送风帆。
襟带长淮地望崇，勋名当继古英雄。吴人止解依濡坞，晋将才能过八公。可但绥怀边境静，直须经略朔庭空。折冲不必居遐徼，颇牧尤当在禁中。
山藏佳处竹藏庐，见说离家百里余。已矣空求真学士，伤哉闲杀老尚书。后生自恨登门晚，壮岁宁忘跪履初。怅望九京那可作，此心徒切慕相如。
万个筼筜一草庐，伤心埋璧十年余。革声谁听尚书履，金榜空悬少保书。无复遗音追正始，尚传新作过黄初。真成一代风流尽，欢息浮生信六如。
禁脔当年选尚初，难兄辞宠意何如。裕陵遗旨知难改，元祐湛恩信有余。今日犹存卯君笔，向来谁造粉昆书。韩门世宝宜无坠，史有遗文尚取诸。
四明耸秀一溪流，曾记经行十里秋。行李今从何处住，宦游自笑几时休。儿时故旧今谁在，老去光阴不借留。赢得东归访丘壑，约君同上钓鱼舟。
跪履巽岩今几年，见君风度喜跫然。长编固已翻青简，老墨犹能宝漆烟。游宦自欣天影近，思家犹在夕阳边。时从甥馆追清赏，賸写新诗继谪仙。
平时卧雪似袁安，谁肯凌晨犯苦寒。百辟班中因族贺，八盘岭上得遥看。层层观阙琼楼耸，纳纳乾坤玉宇宽。怅望仙山何处是，欲从此地径骖鸾。
春初送别欠诗篇，岁晚还欣受一廛。都骑始闻临浙水，先声久已詟鄞川。里人见说俱延颈，海峤从今定息肩。夜夜故山频入梦，为君端欲买归船。
都人久不望威颜，惊喜鸣鞘风雪间。万井欢声迎晓仗，九天和气下人寰。龙楼笑启瑶池宴，鹓序欣趋玉笋班。道上峰头皆见日，绝胜衔烛照昆山。
莫言家具少于车，药裹衣囊自有余。老妇亲携三稚子，仙翁独玩一篇书。羊牛相与趋新筑，鸡犬无因恋故庐。到处山头有丹井，不知如此几迁居。
早奉天香祷白衣，迟明宿务故凄迷。忽惊红日穿林薄，无数碧山明涧溪。上竺寺连中竺寺，苏公堤映白公堤。湖光一碧几千顷，賸卷荷香送马蹄。
明光殿里早催班，亭午天街从驾还。已听欢声传市井，更看喜气满湖山。联镳远去闲寻胜，烂醉归来夜叩关。但愿两宫千万寿，退公时得过云间。
同年紫陌再寻春，力主斯盟赖尹京。山外斜阳湖外雪，夜来阴霭晓来晴。平波滟滟新添绿，冻木欣欣欲向荣。此日此身清洁甚，软红何苦太忙生。
经帷亲见犯天颜，口伐何劳抗可汗。故国应悲周黍稷，遗黎犹识汉衣冠。殊邻谍报终难测，累岁要盟恐易寒。驰至金城上方略，始知颇牧在金銮。
万卷诗书老雪溪，颀然二子和埙篪。绝怜伯氏久亡矣，犹幸夫君及见之。来上鹓行人谓晚，往舒骥足自嫌迟。他时还向云门否，布袜青鞋尚可期。
遂初陈迹遽凄凉，击叹青箱极荐杨。谈笑于侬情易厚，典刑使我意差强。重屏旧画论中主，古殿遗文话阿章。旧事从今向谁得，尺书时许到淮乡。
高门儒效许谁同，秀气于今照演峰。家学一椿连五桂，地灵两剑化双龙。三人衣钵清名接，累世簪缨庆事重。彼茁孙枝更林立，不须万户羡侯封。
奕奕君家好弟兄，皇华交映棣华明。几年并列金闺彦，同日俱持玉节行。万里往临夔子国，一江先到越王城。会闻归取青毡旧，都似当年老贰卿。
身名俱泰老尚书，叱驭宁辞万里途。两地恩荣真赫奕，四川父老定欢呼。乖崖袍带今重见，清献琴龟我更无。频向筹边楼上望，归来方略上新图。
持节归来上粉闱，祇今一节又何之。乐天好句追长庆，元亮高风挹义熙。我恨别多仍会少，君虽去速岂来迟。闽山荔子熏晴昼，莫惜登临賸赋诗。
九年奔走祇思闲，归梦时时堕故山。已愧演纶词禁上，更堪曳履侍臣闲。官曹顾我空无补，世事惟君了不关。但欲相从游物外，不应久此玷清班。
我居铨部闹簪裾，终羡寒窗只蠹鱼。每念故交今有几，况如盛德岂容疏。京尘共叹催人老，市道谁知有隠居。久苦笔端枯渴甚，楚波正欲借君余。
无人为辨乐羊书，却向空山问草庐。世上荣枯无定在，眼前毁誉竟何如。寸心未彻九重上，百口仍行万里余。只恐君王思旧学，便看飞诏促严徐。
东谿诗似老弥明，倾盖论诗绝点尘。笔墨为供无尽藏，江湖乞得自由身。出门远送成惆怅，无计相留更主臣。但愿皇天开老眼，不应空谷滞斯人。
六和久坐趣归鞭，却送旌麾水竹边。无说可裨新令尹，有诗重送老同年。城隅绿竹今安否，庭下朱栾定俨然。回首东州真梦境，羡君此去若登仙。
雕鞍去去不容攀，柳下门墙辍往还。可但征商私龙断，不妨拄颊看巾山。右军墨妙惟修禊，太傅才高亦抱关。只尺亲庭毋苦恋，有人能伴适斋闲。
东楼旧日史君家，盛德于今说孟嘉。昼锦门墙再兴起，乌衣巷陌倍辉华。虽无崔氏联三戟，肯学杨家簇五花。尤喜桂枝香不断，藏书满屋是生涯。
去去江西不作难，片帆双桨荡秋澜。已知官业非时样，尤喜情亲耐岁寒。志大自然羞附骥，官卑何用叹栖鸾。少卿膝上加文度，更比年时刮眼看。
我家簪绂百余年，书种于今幸有传。折桂时能取黄牒，肯堂赖子挹青毡。一新扁榜照华屋，共集尊罍招众贤。须信后生尤可畏，要当争着祖生鞭。
清直如公天自知，晚年百顺了无亏。九成台下方还旆，五老峰前又拥麾。题坐喜逢陈仲举，据床好继庾元规。太平散吏无由到，倚听中和乐职诗。
舅甥相与自垂髫，游宦归来鬓已凋。坐上可无车武子，酒酣时赖盖宽饶。喜公自此驱千骑，顾我从今守一瓢。间与适斋同怅望，草堂樽酒幸清朝。
之子长才盍要津，未知此别几经春。且为湓浦过庭子，径作临川入幕宾。生长外家身已老，周旋中表意尤亲。从今家问须情实，莫事虚文学外人。
一冬求雪雨还晴，賸喜春朝见玉霙。不为偶同佳客到，谁能深入乱山行。云窗雾阁知何限，玉树琼枝到处明。更唤轻舟同稳泛，小谿何似剡谿清。
笋舆冲雪过溪桥，流水方东未晚潮。白里不知梅夺色，青边尤喜麦成苗。烟深带雨参差下，空阔随风自在飘。可是忍寒诗更切，故求野路踏琼瑶。
山色空蒙雪更奇，满空击碎吠琉璃。寒侵茅屋春无寐，冻合梅花夜不知。泛泛轻舟胜路滑，洋洋流水乐人饥。兴来但觉酒肠阔，江海安能实漏卮。
宦游五载住中川，似与邦人有夙缘。昔日江山知好在，旧游人物想依然。吾衰无复逢梅福，子去惟应梦阿连。或问故侯霜鬓未，为言潘令是齐年。
我家清白世相传，工部真清更有年。百口未曾营活计，一生惟喜种心田。吾方奉母耕绵上，子更移封向酒泉。兄弟凋零期自勉，只将家训作青毡。
旧游曾记梦中身，一日重来白发新。行尽杉松三十里，看来楼阁几由旬。狎鸥亭外波澜阔，宿鹭池边草木春。自笑赋归如许久，始来此地作闲人。
平横云栋塞空虚，倒影仍临碧玉壷。千佛威光归宝所，九霄宸藻粲河图。人天共叹未曾有，燕雀相惊不敢逾。试问南询童子看，化城曾见此楼无。
谁云宦路足岖嵚，送子之官独放心。廉介有余无矫亢，谦恭已甚自崇深。安舆何用资三釜，庆问时能抵万金。公退读书三子侍，县斋松竹已成林。
旧说惠崇真画师，生绡四幅见天机。鹭翻桃岸韶光妩，鹅漾莲塘暑气微。风劲宾鸿霜始肃，寒欺花鸭雪初飞。分明知是丹青卷，仍欲沙头唤渡归。
平生学博更加详，和会三家尽较量。一觉可怜成梦蝶，多岐终是易亡羊。门前修竹连岩桂，道上芙蓉间海棠。何似刬除闲草木，青松一色荫高冈。
为忆西京梅子真，人言羽化匪沉沦。海濒古嶴已无迹，山外高峰宁有神。鲠论至今光汉传，清风犹足荡秋旻。何须更说神仙事，终老市门良可人。
辛勤玉柙更珠襦，或见叉牙出骨须。鸷兽一心能护法，敝帷千载尚全躯。余威凛凛空埋骨，遗像眈眈若负嵎。及见当年梅子熟，自应惊倒老妖狐。
行入春山紫翠中，入山深处更桃红。一百五日麦秋冷，二十四番花信风。千顷摇青几蔽地，四山耸翠欲浮空。野桥横跨溪如练，待买轻舟下钓筒。
一身遇坎复乘流，景物当前亦自由。草浅人行因作径，水来沙聚看成洲。哦诗肯为钩棘句，适意即是逍遥游。烂醉不知门外事，夕阳日日下西头。
冲霄六翮困蓬蒿，清唳时时发九皋。鹄立固应能独出，鸡群未免叹徒劳。相从顾我怜冰玉，欲去知君刷羽毛。幸脱樊笼随所适，平平飞去不须高。
清秋来此宿涵秋，雨后山泉自在流。夜暗寒声锵玉佩，灯明清影粲珠旒。枕流正自怜孙楚，洗耳何须效许由。我亦暂来专一壑，倚栏耽玩不知休。
朱家族裔甲龙舒，循吏清名史特书。止为啬夫恩所部，至今庙食盛乡闾。舍人曾赋严公濑，季子方题仲举舆。但向棠阴增蔽芾，桐乡今却在桐庐。
天将间气孕山川，名世还当五百年。已是有官居鼎鼐，不妨平地作神仙。书林尚欲校三豕，笔力犹能驱两肩。前日勋名身既退，斯文留与后人传。
六一先生葛稚川，两孙俱并相君年。词场鏖战今成梦，潭府齐盟望若仙。政路三公旧同甲，洛阳四老信差肩。坊名丙午真奇事，写入诗编盍并传。
顷尝假守向中川，公在黄扉已数年。每念夔龙容接武，自期鸡犬亦登仙。入朝终叹一交臂，问道几思偏祖肩。数仞宫墙天样远，此心何日遂亲传。
别驾归来自赣川，相迎方叹别经年。为言相国珠玑语，寄问祠庭山泽仙。妙句耸观亲盥手，满城争玩日骈肩。退怜母子方偕隠，却恐虚名似此传。
舅甥相与老鄞川，况值慈亲九十年。画舫时追唐贺监，笋舆联访汉梅仙。官名自愧偶同辙，才望如何敢并肩。误辱品题称酷似，此声梁楚更堪传。
妙画初惊渴骥奔，新诗熟读叹微言。四明知我岂相属，一水思君谁与论。茶灶笔床怀甫里，青鞋布袜想云门。何当一棹访深雪，夜语同倾老瓦盆。
晚凉徐步出柴扃，万变浮云在窈冥。浓似铁山擎缺月，薄于春絮透疏星。正欣夜久沉天籁，尤喜空明郁帝青。雨气未平龙欲动，电光前后射中庭。
手披欲究百家编，奴婢年来识郑玄。顾我幸多千卷富，念君未有一经全。诗书心醉不容醒，父子笔耕期有年。此但古人糟粕耳，更须从此悟真筌。
书种传来直到今，读书几似孝标淫。欲君终就九经库，与子平分一片心。更向漆园穷妙旨，何殊清庙奏遗音。中郎书籍付王粲，想得知余此意深。
云深宿雨未忺晴，短艇还来叩晓扃。山溜拥谿侵石磴，天风吹雾暗空庭。茵铺野草滋新绿，玉立修篁洗旧青。老我时时假僧榻，梦魂直向醉中醒。
广莫乘风隘九州，乱山无数点平畴。一千里外在吾目，三十年来无此游。地下天高俱历历，鸢飞鱼跃两悠悠。昌黎费尽南山句，旷望还能似此不。
君来入幕恰三年，我幸投闲识此贤。婉画时时因事见，素风凛凛信家传。易林律本君须寄，月窟天根语未圆。问讯难兄无恙否，相忘千里各瀛壖。
涵虚歌舞拥邦君，两两龙舟来往频。闰月风光三月景，二分烟水八分人。锦标赢得千人笑，画鼓敲残一半春。薄暮游船分散去，尚余箫鼓绕湖滨。
秋老情怀尽自宽，眼前只欠菊花团。分来三径双株秀，先得重阳两日看。玉软金轻无限态，风高露冷不胜寒。幽人相对成清伴，正尔落英供夕餐。
数椽增葺苟全时，我爱吾庐喜得归。儿辈粗能勤父蛊，老夫元不费心机。年来每愧逾初望，病里尤知悟昨非。从此萧然无一事，但当日舞老莱衣。
锦城巧女费心机，织就一枰如许齐。彷佛回文仍具体，纵横方罫若分畦。烂柯未易供仙弈，画纸何须倩老妻。如欲拈棋轻且称，当求白象与乌犀。
樟坡直上可高亭，未见高亭祇见名。想像岂能胜一览，登高安得快双明。大龙湫下听雷吼，白石岩头看日生。咫尺好山随杖屦，自应老笔擅诗声。
雨余不见日西沈，将谓中秋又作阴。佳月忽开千里影，骚人满慰一年心。扫除宿翳风虽动，滓秽太清云尚深。坐待寒光谁会此，阿咸为我发微吟。
不用匆匆恨别离，版舆春昼彩衣随。往题斯立蓝田壁，更访清真溧上诗。公事毋庸枿牙角，邻封真是和埙篪。日哦新句频相寄，明月清风慰所思。
眼明喜见早酴醾，窗外风号集霰时。梅蘂已惭前腊破，芳心休用怨春迟。纳凉除夜昨几似，见雪芭蕉今不疑。若使洛人真得此，应须更诧百宜枝。
阿斗生来十五年，未曾一日去翁前。闻诗勿废家庭问，习吏仍求城旦篇。婚宦有涯真是幸，巾箱所蓄要相传。荣罍虽小性非鲁，口授诗书加爱怜。
三槐名德萃清门，七叶为州赖有君。道院无忘山谷赋，郡斋当继颍滨文。君应膝上怜文度，我向东床忆右军。振起家声差易耳，便看奏最蹑青云。
两儿虽近隔江潮，赖有王郎慰寂寥。远侍双亲官道院，为同尽室饯西桥。脑脂遮眼最关念，客路寻仙勿惮遥。别后飞缄问安否，数来谷口访山樵。
老我年来百念轻，文姬助我以琴鸣。等闲相对成三弄，游戏俱弹似一声。举酒不堪千里别，登途知用几程行。郡斋自是神仙窟，会有阶庭玉树生。
小径回环里许长，寒梅森列间疏篁。路如古茧萦缪篆，身似轻烟缭印香。九折坂中经蜀险，八盘岭上趁朝忙。归来游戏通幽处，笑看危途九太行。
南徐来往饱经过，总饷宾寮入礼罗。子去幸陪邹湛辈，君今还是伯休那。金闺通籍时方可，铁瓮名城景最多。我有浄名遗记在，试从万井访维摩。
十人兄弟五人存，心事方欣得细论。可但衰迟怜远别，祇因喜惧有慈尊。倚门何止期吾子，发策还知望好孙。从此三年风雨夜，寂寥棋局与清樽。
当代槔闲老吏师，佳儿官业具而微。已烦潘令宰花县，正要王祥康海沂。得助江山诗兴逸，平分风月羽觞挥。安车何日迎清献，又向堂前戏彩衣。
分教分符恰五年，异乡几若故乡然。归来几作池塘梦，送别欲随驺御仙。目断甘林应饱熟，手栽栾实想芳鲜。邦人若问老州牧，为说清霜绕鬓边。
千里何妨命驾来，晤言未厌已西驰。子休重赋琼瑰赠，我亦懒歌亲戚离。好向清江论乐府，更从叶子说新诗。乐闲引纸五十尺，为篆离骚继李斯。
不见贤甥十一年，新诗示我百余篇。古风已喜能行意，近体尤欣细属联。宅相真成珠在侧，冷官休叹坐无毡。作诗勿谓今余事，更下工夫继玉川。
清德曾瞻启庆碑，孙曾清更畏人知。祇缘一介弗轻取，坐使斯民不忍欺。濑水家传御书卦，宣城手写送行诗。典刑尚继金銮旧，马氏一门谁白眉。
题舆再到海东涯，嗜学深于入幕时。一字未通终不置，五行俱下尚嫌迟。情亲端有卜邻意，别后空劳望月思。老我无因可重见，祝君来此拥旌麾。
东阳何事到东州，百语曾无一语酬。深羡松筠无改叶，自言蒲柳已先秋。千金既觉成虚掷，双璧还惊又暗投。别后未知何日见，但将吾道付沧洲。
晚年来定一枝巢，到处盖头无把茅。又欲浮家过尹隩，何殊乐道向莘郊。君今去此难招隠，老更从谁可定交。见说衡门临野水，秋深容我去推敲。
危机屡见剑头炊，喜及挂冠神武时。从此含藏三寸舌，算来插得几张匙。读书窗下病勤旧，攻愧庵中老住持。速办小舟频往反，及今精力未全衰。
麟川仙馆翠琅玕，荷子携来白鹤山。未效葛陂龙种化，绝胜湘浦泪痕斑。裁为拄杖一寻许，巧作轻舆四尺悭。儿子门生俱努力，病夫欲过虎谿还。
通地通天祇个中，千岐虽别大都同。两家偶尔流传盛，一贯临之内外融。欲境扫开心在我，浮云散尽月当空。感而通者从来话，不感须知自有通。
老来何以度光阴，祇有围棋与鼓琴。棋为心劳疏对局，琴因臂弱倦调音。曲肱时复同尼父，面壁何妨学少林。气习未除祇自笑，又还弄笔动微吟。
玻璃擢叶玉蟠根，千里提携寄海滨。雨泽不沾仍自润，土膏无著自长春。岁寒秀色镇依旧，日暖素英能一新。我欲饵之求久视，恐君灵己不灵人。
几年不泛浙西船，每忆林间访惠泉。雅好谁如广文老，亲携直到病夫前。细倾琼液清如旧，更瀹云芽味始全。或问此为真品否，其中自有石如拳。
归来十暑又三霜，衰病那知谒帝傍。采菊初期老陶令，种桃应是笑刘郎。不辞白首登鳌禁，正欲青衫及雁行。今夕团栾同醉后，未知何日驾归航。
老去未忘黄与朱，琢成三砚乐闲居。岂能更作诸生业，但欲频看后世书。视草北门才已尽，持衡南省计尤疏。便须再挂衣冠去，约汝同归故草庐。
古梅巨石瞰清池，觞咏曾陪老启期。别我遂成千古恨，传家空有一编诗。使君尚尔悲陈迹，处士惜非同此时。若使南楼与清赏，胡床应奉庾元规。
路从天竺更微南，衲子邀余过复庵。八法照人瞻睿藻，一峰当户拥晴岚。奇爻初动玩羲画，万物并观师老聃。六用不成均此理，楞严容我为同参。
久矣君宜任弼谐，果随召驲上天阶。几年不作相逢梦，一日俄倾积别怀。情厚夫君几鲍叔，愚如老我类高柴。它时户册高悬后，直欲扁舟访水涯。
趣还宗老侍经筵，宿望𬣙谟信岿然。引疾屡烦颁汉制，赋归先已买吴船。去年趋召叨同传，今日求闲愧着鞭。未得相随出关去，羡公徒御若登仙。
往还不过酒三行，成败同观棋一枰。东海敢言成二老，西湖自足度余生。朅来便觉废兹事，归去定须寻旧盟。锦里锦坊秋色里，梦魂先已到江城。
君如春柳我如松，晚岁重逢意愈通。日日公余搜理窟，时时史暇乐谈丛。友朋罕有心相照，兄弟惟应姓不同。此别未知何日见，掺袪无语对西风。
满腔忠膜与嘉谟，空洞它无一物余。有语莫非忧国志，欲行犹上荐贤书。已欣勇退成清节，更喜高眠即故庐。廊庙须公经济手，不应敛惠向南徐。
几回去国向吴兴，出处虽高事不平。兹以优恩临北固，不妨禁直寓西清。羡君决去行何速，愧我求归计未成。浙水东西又千里，壮怀堂上未忘情。
十四朱弦欲动时，泛商流羽看瑶姬。弦疏不隔如花面，声急还同堕马儿。谿蟹霜余萦密网，檐蛛雨后理轻丝。曲终劝客杯无算，一吐空喉醉不知。
平生苦欲住山间，每恨家居不傍山。游倦忽来参宥密，公余却得对孱颜。援琴万壑自同响，缓步一丘犹可攀。信美终非吾久处，乞身惟待老乡关。
路入风篁上翠微，老龙蟠井四山围。水真绿浄不可唾，鱼若空行无所依。胜处虽多终莫及，旧游谁在事皆非。祇今匏系何由到，徒羡联镳带月归。
钱塘佳月照青霄，壮观仍看半夜潮。每恨形容无健笔，谁知收拾在生绡。荡摇直恐三山没，咫尺真成万里遥。金阙岧嶤天尺五，海王自合日来朝。
堂名醉白尚存不，词翰辉光射两眸。天下曾除苏氏学，禁中却有太清楼。旧碑于世已难见，真迹惟君乃得收。感叹不堪衰泪落，林虑山下水空流。
宠分餠卷荷深情，割肉烹鲜不厌精。潭府始知严社祭，衰门又得诧侯鲭。洗杯用荐逡巡酒，下箸如餐谷董羹。回首枌榆未能去，欲随秋燕问归程。
端门宣赦乐欢然，膏泽还应降九天。始觉耳边鸣摵摵，渐看笏上溜涓涓。我班金阙鸡竿侧，君侍玉皇香案前。雨立固知同陛楯，一言犹幸赖优旃。
纳纳乾坤一草亭，西山尽见若秋屏。霜余远水呈天碧，雨过遥空现帝青。逸叟真成陶令隠，高怀长似屈原醒。肯堂固赖贤孙子，精爽犹疑尚有灵。
妙绝天龙八部图，细看真不失锱铢。声名自足高千古，题品尤难遇二苏。旌旆冕旒犹可想，鬼神人物亦何殊。君看坐位兰亭草，费尽工夫学得无。
乐闲下笔素推高，攻愧耽书老更饕。顾我好看秦小篆，烦君为作楚离骚。晚年应悟成竵匾，痛饮犹堪写郁陶。喜剧但知藏十袭，琼瑶无以报投桃。
先世前踪不可追，君从何处得全碑。上横嵩岳三千丈，下列齐公廿四诗。室号揖仙怀旧事，庵名面壁认遗基。青毡真是我家物，欲以琼瑶厚报之。
妙绝丹青郭恕先，幻成雪霁大江船。沿流更饱轻帆举，上水仍劳百丈牵。捩柂长年浑欲动，褰帷佳客若将仙。侍亲曾泛沧浪月，犹记兰成射策年。
朴斲敷菑皆用勤，况吾儒者务多闻。万书插架非关我，一卷入心方属君。为学从来无止法，立身宁祇富多文。自怜习气今犹在，尚欲焚膏到夜分。
未年六十蚤休官，海角投闲尽自安。一纪时容奉香火，七旬遂许挂衣冠。重来深愧妨贤路，此去终期保岁寒。三上封章归未得，葛家诗卷却羞看。
垂髫相见舜江滨，荏苒俄惊过五旬。顾我颓龄真似叶，讶君长鬣亦如银。万金安得神仙药，一笑重回旧日春。纵使星星还复出，不妨时作少年人。
扶病还朝一秃翁，重来宁免笑何公。梦魂长是寻云北，归路何时向浙东。深愿耸身随画鹢，空劳举目送飞鸿。主人竹所终须到，最忆东轩一枕风。
曾为假吏到燕山，送子长征不作难。故国能无叹禾黍，中原应欲睹衣冠。黑甜软饱宜加爱，红皱黄团止可观。行矣勿为儿女恋，指期良月待君还。
辅政无功日歉然，佳时攽赉屡传宣。已蒙授粲仍分茗，既荷贻牟更击鲜。酒号流香盛宝榼，烛然新火散青烟。孙儿不识君恩重，但觅东宫则剧钱。
三分春色二分休，始见鱼轩泛彩舟。诸子侍行欢尽日，一翁独坐淡于秋。满斟美酒应同醉，是处名园为少留。阴霭在前雷雨后，特晴此日称君游。
戊辰贡举忝余知，曾碍孙儿到省闱。欣汝今秋重预荐，喜吾即日可言归。门阑有庆人争贺，父子同登世所希。痴望十人俱上第，坐令昼锦倍光辉。
我家伯父德余辉，吾弟风标具体微。七叶欣闻五争奋，四人先喜一雄飞。忍贫老尚甘箪食，教子今方擢省闱。他日双椿临六桂，麻衣俱换绿衣归。
一坡久矣郡城东，居士来游地望崇。问舍求田烦作计，拈槌竖拂看谈空。共分庞老沈江宝，要奉儋州秃鬓翁。去作开山第一代，灯灯相续到无穷。
几见牡丹东海涯，暮年敢谓到京华。休论千品洛中谱，惊看百枝天上花。况有八珍来禁苑，更加双榼赐流霞。阖门饱暖聊同醉，稽首将何报宅家。
老我挂冠惭复弹，羡君登第遽休官。幸哉有子事尤美，专以为亲人更难。旧说三贤皆特操，今看二士倍荣观。同归犹及襄阳老，一舸清风廿四滩。
郡斋弧矢记垂门，今日衰翁更觉尊。生晚不能瞻大父，年高却幸见曾孙。从今镜镊知无用，但喜芝兰近愈繁。愿汝孳孳守家法，为传衣钵到仍昆。
试邑云间事最多，直将心力细礲磨。固知三泖五茸胜，其柰千疮百孔何。敏手未须施霹雳，疲民正欲听弦歌。规橅稳作三年计，徐上青云鬓未皤。
壮县人歌第一奇，过庭为有宁馨儿。亲旁色养宜加谨，户外分豪勿预知。寓意杯觞须自节，读书松竹有余师。它时刮目相期待，连桂家风望一夔。
阿连试邑有成规，谁谓云间不可为。能使镬汤偏衮处，直如官府太平时。容容非欲后多福，赫赫何如去见思。子路当年曾请益，更须无倦以终之。
老矣思归铗屡弹，七旬望八合抛官。我将东去计安出，君欲西还事亦难。好向渚宫寻故迹，更从雄楚纵遐观。上游正倚公为重，莫向蓬谿更上滩。
远游蜀道历艰难，径上甘泉豹尾间。荷橐忽思辞北省，拂衣自喜见南山。当时旁舍基犹在，回首垂髫鬓已斑。先友碑阴尽陈迹，寒空依旧湿烟鬟。
回忆灵根六十年，秋深恨不见芳鲜。兹从淮上来千里，非比人间聚八仙。曾有画图称小异，谅应后土爱孤妍。或言天杖诚虚语，荣悴中分亦偶然。
回首向来婪尾春，横风吹尽已成尘。戎葵簇就谁尝巧，红药当前太逼真。观洧赠人迷冶子，翻阶得句误词臣。园丁妙手有如许，犹胜隋园剪彩人。
垂胆新甆出汝窑，满中几荚浸云苗。瓶非贮水无由罄，叶解流根自不凋。露缀疑储陶令粟，风摇欲响许由瓢。相携同到绿天下，别是闽山一种蕉。
两两郎星映使星，老人星彩对晶明。褰帷共喜行畿甸，洗印仍欣就帝城。五马况当恩始拜，三吴从此政尤清。便看瑞庆来称寿，同听嵩呼万岁声。
四海诗名老放翁，遗编俱在迹成空。忽从淮右传诗卷，近比剑南真父风。暂向壶头追马援，何当甫里访龟蒙。江山为助多佳句，莫惜南来寄断鸿。
汝生四十九年春，犹记双亲喜得孙。当慕知非过能寡，敢言学易道弥尊。喜吾父子为知己，赖尔诗书遂满门。但得团栾长似此，年年萸菊醉清樽。
千载威名文正公，忽瞻遗笏照双瞳。敢从象齿窥清裁，屡批龙鳞奋大忠。秉立定知端若植，至今犹想气如虹。舍人接武登廊庙，宜宝甘棠振祖风。
与君相遇海东头，明月如何忽暗投。自愧重来千岁鹤，永怀静对五湖鸥。新编不觉成三复，妙思诚堪比四愁。还肯来游鄮山否，与君携手上东楼。
片言寤主上亨途，几向专城佩左鱼。羊陆遐冲虽坐折，高文宿愤竟谁摅。平时屡草千言奏，垂绝犹腾八难书。汉殿履声今已矣，两州遗老倍欷歔。
短檠铁研用功深，万卷蟠胸不辍吟。故国遁身来济岱，壮年发藻向儒林。爱民利物平生事，忧国忘家一片心。史馆顷年陪润色，挽公无路涕盈襟。
追忆宫端旧典刑，三贞况复是难兄。岂惟门户生光彩，直使朝廷列姓名。烟海乘桴谁可夺，天风反火报尤明。虽云弟娣相从去，自有英灵凛若生。
玉映清心着壸彜，闺房宾敬到齐眉。岂惟山水协高趣，更为国家生好儿。万口共推诸福备，八旬犹负一年期。伯仁冬日应肠断，不见堂前举酒时。
蚤岁乡书荐弟兄，羡君再举上青冥。蓝田方欲新漫壁，处士宁知却应星。忍向伯高将束帛，谁从小戴授遗经。佳城得卜真前定，忍看一翁衰泪零。
夫人富贵出怀绷，择配和鸣得仲卿。鸾诰蚤能封大国，鱼轩不及伴双旌。肥家得法晚无倦，教子登科新有声。难息南谿未成屋，凤凰山下启佳城。
相公钟鼎蔽诗声，鲤也闻诗蚤得名。高隠碧谿心更远，今游湘浦句尤清。握兰未足酬吾志，揽辔宁知老此行。今日哭君谁最切，山房门下老门生。
惠周剑外与淮南，归卧空山且避谗。宴坐几年期不死，临行一著信非凡。不应杜乂束高阁，真使谢鲲居石岩。欲向西陵寻宿草，秋风何日送归帆。
唐虞千载道重光，奕奕元臣任赞襄。谢傅风流冠江左，晋公威誉比汾阳。折冲曾不劳声色，辅政惟先振纪纲。天意高高谁可问，坐令邦国叹云亡。
德量汪汪万顷陂，直将去就佩安危。干戈虽在相寻日，休沐宛如无事时。奏罢未闻宫漏转，归来俄见哲人萎。哀荣终始谁能及，百世旌忠颂德碑。
豪夺锦标天下闻，慨然有志整乾坤。谏坡论事言皆合，帝幄谈经道益尊。千古高文在鳌禁，一时名士上龙门。经纶未究身先死，痛惜谁能作九原。
文笔无劳巧剪裁，一时妙斲冠兰台。王杨仕宦曾相接，游夏渊源有自来。治狱心知有阴德，立朝人叹有余才。功名回施与孙子，公亦何为不豫哉。
久闻政绩最淮淝，鄮岭循良亲见之。梓里尚遗前日爱，棠阴还长旧年枝。钓璜方兆非熊卜，曳杖俄兴梁木悲。千里佳城空望断，他时归哭岘山碑。
乃翁志欲卧烟霞，宅枕清江欲泛槎。心地共知容渤澥，梦魂曾不到京华。伯鱼久已闻贤训，魏子端能起外家。弥望三江梁下水，陇西德泽信无涯。
未甘辛苦去朝天，故作逍遥陆地仙。老子平生万事足，人间五福一身全。厌看日月同奔骥，摆脱尘烦等蜕蝉。重到江头人不见，晓风吹泪忽潸然。
直上青云不作难，壮年何事挂衣冠。功名已矣乖时望，风节翘然见岁寒。鸿去冥冥矰不到，蝶飞栩栩梦惊残。伤心耆老今无有，留得遗编向后看。
妙龄便有老成风，孝友丹心天与通。师友渊源得西洛，文章声价冠南宫。固知夫子才难用，犹喜先生道不穷。他日凤泉山下路，几人下马拜茔中。
樊侯勋德佐中兴，百世儿孙尚典刑。阖境民苏御史雨，列城人仰使君星。宪台严冷独峩豸，道院清闲谁掣铃。谣颂洋洋在人耳，不须乐石更刊铭。
自叹清才久陆沉，晚从内典用工深。谛观烱烱死生际，宁复纷纷利禄心。载酒今谁问奇字，遗经古亦胜黄金。十年契阔遽如许，老泪临风自不禁。
好贤元不减缁衣，客到公家如所归。二浙声名三鹗荐，四山风物一翚飞。桑榆冉冉身先蜕，兰玉森森家正肥。人有百身宁可赎，发棠谁复济齐饥。
由来风谊独穹然，坐享家肥不计年。堕帻何妨分百万，指囷宁复问三千。灵椿老去仁宜寿，玉树种成身已仙。衮衮公侯殊未已，正应含笑入重泉。
晚年朋旧益雕零，叹绝斯人奠两楹。不忍衔悲读佳传，可堪回首念平生。交情君独全终始，人物谁能继老成。清些楚魂招不得，朔风凄切泪纵横。
清心玉映许谁同，更有飘飘林下风。政尔高情协宗老，故宜嘉遁乐庞公。远谋蚤识身为重，晚境还知性亦空。已拟张林碑妇德，合归彤史巨编中。
十载频褰刺史帷，名卿风裁映绅緌。庆门共仰联三凤，禁路咸嗟欠一夔。神武衣冠终遂志，平泉花木总成诗。伤心积翠楼前月，斜入栏干欲向谁。
贱子何能直一钱，夫君于我独知怜。樽罍谈笑几侵夜，琴剑周旋不计年。此去空悬徐孺榻，重来无复孝廉船。百身愿赎嗟何及，衰涕满襟如迸泉。
费尽三生心与力，造成石像一百尺。相好端严具足尊，五彩黄金妙装饰。道不是佛却不得，若道便是也不得。上尽层楼却下来，何曾见得真弥勒。
深山中拔出闲身，闹市里寻得静处。相逢了白话三通，那个是末后一句。不因闻所闻而来，不为见所见而去。岭上白云君自怡，何时许得同龛住。
向来八万四千偈，舌端辩才若翻水。山空月落说向谁，不如出口入吾耳。当时受者亡是公，乌有先生子虚子。我却曾见语录来，祇有空空数张纸。
法器何妨待晚成，一朝点铁便成金。拽开鼻孔力无限，坐断舌头功更深。扬子江头言在耳，灵山会上笑传心。自怜钝置无香气，四十年来只似今。
东塾谈经岁月轻，外家生长复何营。王生此舅若无有，杨恽一书安得成。首寄新诗钦厚意，却思往事念平生。当时更荷外祖母，幼惠尤怜盛氏甥。
为亲敢说宦情轻，公退委蛇懒自营。朝路一时偕寸进，适斋新句已先成。圉师况复今同里，武子非惟爱外生。旧日阿重今欲冠，此恩更欲到弥甥。
致仕吾非不待年，礼经自合许求田。祇图径取衣冠挂，不愿更寻香火缘。富贵鼎来先瞥地，是非衮处独翩然。鄮峰相对两真隠，共仰元台与大天。
世事相牵无了期，平生待足是何时。抛官不作九阍梦，纳禄尚余三径资。紫绶金章宁复恋，黄冠野服自相宜。耳根赢得长清浄，理乱从今不用知。
漕台生处寝之床，丛桂还分一叶芳。红药阶边怀老谢，桃花观里忆刘郎。首烦贤舅书增喜，想见慈亲色更康。无忌安能真酷似，愿从外氏借余光。
敢谓封伦据此床，幸从科级绍余芳。紫薇继直中书省，丛桂犹为同舍郎。太史书传得杨恽，渭阳情厚为秦康。外家宅相君余事，鱼目何堪比夜光。
风际端宜鹢退飞，青云高处有危机。屡遮西日成何事，几向东风咏式微。塞马云何真是福，鲈鱼正不为知几。休论五马人生贵，且奉潘舆得赋归。
归来亲戚话通情，准拟流花得再行。已荷适斋容接武，敢从酌古遽渝盟。乌衣门巷人非远，绿野樽罍计未成。官已得闲身未暇，因仍恐或过清明。
一冬祇见晓霜寒，未得飞霙万里看。多谢黄堂赠圭璧，欲从乳窦倚栏干。檐高安有冰成柱，坐久空余水在盘。岁晚愿呈三白瑞，要观积玉满林端。
喜奉潘舆得退身，乌衣相会总情亲。樽前正好醉千日，林下何妨见两人。闲暇止应开口笑，谈谐尤称掇皮真。夜归更作惊人语，舅氏从来笔有神。
屏处尤便野性慵，故人何幸总相逢。赋归敢慕陶彭泽，自免犹睎邴曼容。棋酒交欢情正洽，江山得助景方浓。嗟余误入桃源去，归路满城闻晚钟。
城下名园称老怀，乳鶑飞燕共低徊。寒梅送腊曾先到，嫩绿留春喜再来。眼底芳时能几许，楼头衙鼓谩相催。主人好事不嫌客，素壁挥毫又一回。
满架酴醾惬雅怀，更添林下紫徘徊。平湖不怕重门阻，胜赏何妨后日来。酒兴已随斜照远，诗情无待片云催。黄昏鼓棹欲归去，望望烟林首重回。
何羡祖希情好隆，朱陈累世意交通。舅甥巾屦频相接，兄弟樽罍喜更同。参坐幸容攻愧子，主盟全赖适斋翁。日来愈得清闲趣，斗酒不妨时一中。
去岁同登百尺楼，相期春晚更重游。舟藏大壑夜俄去，桥跨清溪花自流。五纪情亲真是梦，四山风物总成愁。一朝千古尚何及，空使文皇叹薛收。
屡报银台给事中，忽闻唤渡浙江东。长安幸免手遮日，圆峤莫嗟船引风。廪继真祠身暂逸，班联内阁眷方隆。且归同伴适斋老，便看锋车召此翁。
深沈仙洞锁神清，万壑松声不似晴。宿草它年空怅望，生刍今日寓精诚。山川气象浑如旧，剑佩风姿俨若生。犹记玉音称酷似，始知无忌乃其甥。
一自东皇天上来，坐看芽蘗起枯荄。化工潜有洪钧转，春事何劳叠鼓催。晚景鬓凋宁再绿，去年花谢又重开。赏花携酒那容缓，走遍郊原莫便回。
晓来陌上雨斑斑，同社相将便出关。席地亦堪寻酒所，得园径与坐花间。从教多病须行乐，任是清贫也破悭。门外红尘深几许，谁人能得此身闲。
先生久矣爱吾庐，绝胜扬雄宅一区。賸有珠宫来海石，不妨茅屋绕畦蔬。来书已许寻前诺，同社方将约并驱。更欲相邀预真率，车公岂可坐间无。
倦游归骑自吴门，寻上封章叩帝阍。俞旨肆颁旌素节，华文进直示优恩。渊明妙句群贤和，疏傅佳名万古存。加我数年祈谢事，此心难与俗人论。
田夫笑把褐衣牵，争问壶中别有天。齿发虽衰浑未觉，精神愈胜果何缘。公言已老偶能尔，我本无心只自然。再祷百分才及一，定应椿寿八千年。
二公休致我来归，尽可同裁隠士衣。此已屡谋登竹所，君其无吝造城扉。人间厌见手翻覆，乐处但当颐指挥。凉气一新宜近酒，盍簪莫似向来稀。
公看鱼跃与鸢飞，鹤胫虽长断则悲。世事不容人苦较，秋风自有叶先知。青奴难免交新绝，素扇宁须手自持。宋玉赋篇终未达，不如老子笑成诗。
黄云万顷一时收，喜见高空风露秋。岁事及今将告毕，人生到老盍归休。固知景物能兴感，亦有痴人苦过忧。胸次果然无一累，岂容秋月使人愁。
神明未觉晋公衰，老母尤欣兄弟怡。范宁王枕无许寿，牢之无忌不闻诗。秋风对酒劝酬处，夜月乘桥来往时。但要两家同此适，不须更遣外间知。
懒学仙家炼大还，但欣晚节在林间。鸳行免奏三千牍，驽驾难参十二闲。短艇有时浮渌水，轻舆到处赏佳山。莫言冷淡为生活，冷淡终然无后艰。
秋来病体费支吾，深闭柴门卧草庐。药裹多寻医者问，酒樽寖与故人疏。时须勉强陪来客，未免辛勤答远书。此外儒生真气习，简编犹欲趁三余。
大率舟行岸自移，机缄何必更深思。雨余坐见水三尺，云浄喜看天四垂。荷沼已残霜后盖，桂林初绽月边枝。闲中气味深长甚，问却西风总不知。
幸堪击壤乐清时，衰病情怀百不宜。祇好灌畦陪汉叟，更欣学圃慕樊迟。逢人草草须倾酒，得韵匆匆且和诗。琴意高低尤自适，高山流水久心知。
甥舅相寻向酒边，相忘情话更怡然。人言难遇双延阁，自愧叨联两大天。只觉光阴诗里过，何妨枕簟醉时眠。此中别有真消息，莫为人间醒者传。
从来忧道不忧贫，晚向闲中得此身。直把宦途如梦过，任他世事似棋新。坐间可说旧时话，眼底幸多同社人。赓唱本求闲燕乐，莫夸末路费精神。
自怜鹤发奉慈亲，家舅还欣托宝邻。已向云间收倦翼，甘从波底作潜鳞。幸然松菊连三径，谁谓神仙隔一尘。野服相从成二叟，不须更现宰官身。
笑它咄咄向空书，既老投闲计未疏。釜里有鱼长自足，门前无爵是吾居。休论仙子生尘袜，莫问高轩织翠裾。百念已如灰样冷，更无骄色与人锄。
秋宵坐到玉绳低，历历明蟾数桂枝。重露半翻蕉叶径，好风时飐豆花篱。不妨起舞弄清影，何用撞钟夸小诗。浊酒困人垂欲睡，更揩病眼一扬眉。
秋到先生旧草堂，凉飚林叶已飘黄。渐看天宇清霜肃，更觉人家白昼长。历世既经三折臂，坐愁何必九回肠。世间万事消磨尽，祇有诗情未遽忘。
三年此月绮筵开，盛意勤拳不待催。预约行人须已集，先欣数客肯俱来。诗筒才到先赓韵，酒兴方浓莫算杯。更欲秋深穷胜践，邹枚后乘可容陪。
花若开时定自开，芳心深靓不容催。主人又有新诗出，佳客应寻旧雨来。楼上已闻香扑鼻，堂前尽放酒盈杯。高烧银烛照花睡，更到更深亦愿陪。
定数无过偶与奇，达人处顺更安时。不于椿菌量长短，岂为彭殇较疾迟。虽是一时身有疾，行开九秩寿无期。外生六十头先白，杖屦相从最得宜。
汪楼比屋古城隅，彼此清贫不愿余。南阮诸贤今有几，东床佳婿竟谁如。归乡年亦非全老，对酒情犹未觉疏。来往两家无倦色，此身端合老犂锄。
久疑岩桂尽迟开，留待生朝伴举杯。老去欲寻千日醉，客来同引百花醅。况临高阁枝枝秀，好判闲身日日陪。家酿尽倾君不惜，莫教瓶罄耻为罍。
棋社经年能几回，身闲深幸屡参陪。一旬又见朋簪集，三径还因听履开。休苦索居徒面壁，何如相遇且衔杯。虽由药裹宽初约，不碍重寻旧雨来。
清朝孝治古无伦，通籍推恩总及亲。八秩升班惟二老，九龄拜命更何人。春初庆席欢犹在，岁晚宸纶喜共新。须信长年多富贵，祇因同见会昌春。
吾母年高绝等伦，痴儿何幸得荣亲。九重锡类真千载，八座承恩只一人。共仰外门流庆远，喜同介弟宠光新。两家盛事人争贺，和气薰为腊里春。
我居城郭子居山，两地相望数里间。我已得闲犹未静，子虽处静少曾闲。莫将花与梦相似，之用心如石样顽。要识个中真信息，孤云僧事两相关。
归来乡曲大家闲，同社仍欣取友端。无事衔杯何不可，有时会面亦良难。少曾环坐坐长满，赖有主盟盟未寒。琴弈相寻诗间作，笑谈终日有余欢。
舅甥身退不为迟，肥遁犹当未老时。东晋虽惭古元亮，晚唐知慕老天随。公开九秩身方健，我甫六旬心已疲。不敢自言成酷似，腹心惟喜两相知。
坐见一翁双鬓皤，只赢晓梦到无何。窗凉风透真成适，日出事生还更多。足弱已难堪蜡屐，齿摇初不为邻梭。回思螭陛班心处，日日奔趋向馺娑。
车辙长多长者临，相过肯笑席门深。寒暄固有三分话，臭味还倾一寸心。客至自应闲不厌，年来寖觉老难禁。应酬既了无余事，面壁何妨学少林。
才尽甘为世所捐，不如高卧了余年。时逢毁誉心无诤，间有诗文手自编。老去已知身是梦，闲来更得酒中天。帘深午寂浑无念，只与白鸥相对眠。
投闲时以醉为乡，人既相忘我亦忘。雨足已期南亩熟，风清更爱北窗凉。昼观碧落云千叠，夜看中庭月一方。时援素琴聊自遣，谁能更作凤求皇。
杜陵郑老共襟期，门外红尘弗与知。近日颇荒攻愧课，多时不见适斋诗。竹深荷浄相留处，月白风清偶会时。地僻衣裳俱自懒，黄冠野服澹相宜。
诗到香山不计篇，想逢佳处辄欣然。明知无子可传业，每遇为文自入编。举世慕名多讽诵，惟公著句得纯全。胸中相似诗方似，一等不为名利牵。
旋插杉枝蔽晓曦，缓摇轻箑自融怡。调琴不用求成曲，得句何须凑作诗。无复趋炎同褦襶，但能寻睡学希夷。太仓日食五升米，老矣不嫌人更嗤。
两岸杉松翠荫长，轻舆连日得彷徉。绝怜林下朝还莫，不问人间炎与凉。睡起闲情方自乐，斋余归路未须忙。何时更向月溪去，愿著青鞋走侍旁。
大老今居东海滨，燕居晚岁更申申。外生但喜长依教，一笑相从莫问贫。闲里只将诗作活，酒边犹有笔如神。乞言授几俱休论，且作羲皇以上人。
人日过，四日中，蓬壶此际诞仙翁。香飘宝篆纤余碧，酒泛金樽潋滟红。安道家声知有许，于公阴德自无穷。祝君寿算将何似，千仞螺山耸碧空。
不到兹山又十秋，欲题名字记重游。转头前日梦相似，拭目诸公墨尚留。俗里尘埃随酒却，淡中生活为诗愁。晚来得趣无人解，一鸟不鸣山更幽。
闻道东阳水乐亭，一经坡句万年声。我来石洞得飞瀑，谁赋新诗留美名。平地有雷鸣不断，半天无雨势如倾。欲知山水醉翁意，且请主人迟酒行。
爱奇造物剪琼瑰，为镇灵祠特地栽。事纪扬州千古胜，名传天下万花魁。何人斫却依然在，是处移将不肯开。谩说八仙模样似，八仙那得有香来。
闻道先生欲挂冠，先生几日出长安。去时莫待淋头雨，归日须防彻骨寒。已遂平生多少志，莫令末路去留难。二疏毕竟成何事，留取他年作画看。
无数云山簇眼前，又听风叶响琤然。近于此处开三径，准拟归来受一廛。终日看山忘坐卧，有时扃户锁风烟。寻花问柳如乘兴，且莫轻回访戴船。
一纸西风书客愁，愁来如泻满汀洲。从他梦鹿还争鹿，休问封侯与不侯。百岁光阴草头露，一年好景菊花秋。人生能著几緉屐，且为重阳一醉不。
连珠叠璧照窗间，得句须知出等闲。有似弟兄花萼集，更如大小淮南山。言诗自愧知来赐，闻十如何敢望颜。一夜不眠追险韵，起来疏发有诗斑。
𥬞云追电笑谈间，争看骅骝出帝闲。暂借短檠赊眼力，莫因远别梦眉山。诗闻庭下频趋鲤，易在床头久铸颜。趁取双亲皆未老，绿衣归换彩衣斑。
身清不受人间辱，只倩溪翁捣冰縠。素涛照眼绝针痕，暖玉遮头无脸粟。参寥已似絮沾泥，天女虽来暖非肉。华鲸吼吼不成眠，蝴蝶蘧蘧犹未足。
策策西风两鬓秋，瘦藤独倚思悠悠。送凉小雨勾牵睡，泼面新醅断送愁。涉世已经三折臂，浮生空白一分头。流行坎止随天意，且著烟蓑上钓舟。
云冻长空铺水墨，风鸣破屋响琅玕。忆梅探梅春已露，欲雪不雪天正寒。呵笔岂能诗句好，拥炉偏怕酒瓶干。太平宰相非吾望，煨芋何须问懒残。
光入疏櫺晓色添，开门犹认蝶飞帘。千山陡失青丝障，万户横拖白玉檐。压竹重时疑绿折，着花轻处露红尖。自惭对景无佳句，空笑当时絮与盐。
未问街头酒价添，迎光先卷读书帘。送寒作片频窥户，著暖先融半溜檐。莫作桧花添项强，且随梅点闹眉尖。叮咛勿压南枝折，商鼎调羹待作盐。
低唱虽无金步莲，公来处处已闻弦。满街灯火作元夕，此段风光胜去年。纸上飞云惊落笔，盘中走弹喜诗圆。便宜归侍传柑宴，满泛钱塘药玉船。
舍南舍北争采桑，欲老未老蚕满筐。晓切叶缕细且长，夜梦茧簇白间黄。缲成万丝手中香，医得三月眼前疮。有余更著输官忙，无衣敢歌卒岁章。
雪花点破潘郎鬓，始得荷衣上钓蓑。蚕经一眠再眠后，船历顺风逆风多。云烟过眼竟何有，星斗在天终不磨。着鞭古人乃吾事，长檠莫换短檠歌。
晚来颇忆林塘幽，又拄乌藤款款游。细雨斜风三日后，落花啼鸟半春休。不知何处数声笛，唤起幽人一点愁。赖有青蛙知客恨，笙歌一部起池头。
子猷清雅如此君，菊花冷淡如渊明。古人嗜物非著物，风味相似因适情。不见铁心宋广平，乃肯一赋写梅兄。爱渠风雪不改清，似我不肯郎张卿。
道传伊洛政龚黄，肯为人间富贵忙。爱满棠阴逾五岭，种成荔子又三湘。贪贤急召恩虽渥，因病求闲策本长。闻说晦翁天下士，更将出处细商量。
烂醉春风玉不颓，自封喜信入湘来。同乡多少同年士，两榜何如两夺魁。琼苑宴开应共醉，西湖赏罢更同回。早归多谢文翁力，莫待平安家信催。
重三投晓出郊坰，跃马归来趁晚晴。笔卷云烟归赋咏，轴联珠玉鬭晶明。我从多病三春里，转觉浮生万事轻。夜半惟歌盘谷序，肯如仲叔请繁缨。
玉环妖血不飞天，化作芙蕖满眼前。恰有六郎来比似，便哦七字鬭清妍。晓妆洗露汉宫女，晚步凌波水府仙。得待蜜房成玉蛹，送烦纤手剥新莲。
冰池照日暖初融，准拟迎春更饯冬。杯酒乍疏情少绪，尺缄稽报病多慵。残年断送风和雪，晚节相依竹与松。回首思量十年事，倦投孤枕听鸣钟。
千林气脉未全归，一点清香已著枝。每爱月窗横瘦影，敢将水墨污冰姿。淡妆出屋新相见，索笑巡檐旧有诗。不见化工先着力，雪中风韵最相宜。
拂枕投床鼻息鸣，邻鸡报午梦还惊。一春已过半春了，十日曾无五日晴。唤客难同藉草饮，隔墙虚认卖花声。十年前忆西湖上，柳荫苏堤取次行。
万里云衢著脚初，临行尚肯过吾庐。风云得助子方快，冰玉相依我不如。驿路响铃看报捷，殿门放钥待传胪。逾科又见龙飞榜，此度传衣应不虚。
云冻长空昼亦昏，谁欤剥啄扣柴门。故人言向潇湘去，此别应须岁月论。衡岳五峰瞻胜槩，耒江千载吊诗魂。旧游倘有人相问，为说扶犁教子孙。
客饯旗亭酒半酣，抟风九万送鹏南。薄劳汗马功收一，肯怨长途玉献三。去去梅花催驿骑，看看柳色鬭恩蓝。长篇好上刘蕡策，莫作书生无用谈。
久矣相随若弟昆，周全险阻可须论。断桥测水露半影，野路擉泥留乱痕。痴坐自怜今日懒，颠持敢忘昔年恩。得君分付吾何恨，休向林间打睡门。
漏云残日凄欲阴，占巢归鹭纷投林。风吹旷野暮色白，山近小窗秋意深。已将梦事了得丧，更凭杯酒寄浮沉。书生习气难料理，有底苦吟劳此心。
百年今已八十五，此去光阴能几多。足病半生为我祟，目昏今日奈渠何。也知乱膜无方法，正为耽书被折磨。瞽者欲行须用杖，不如安稳坐盘陀。
绝粮缺酒两堪悲，宁可无杯不可饥。谩有黄花供老眼，正无红粒续晨炊。太官羔酒何须羡，朝士茱萸亦谩思。聊与重阳添故事，不妨乞米赋新诗。
一面玉泉三载前，重来云翮已翩然。笔端何自得许妙，林下不当迍此贤。作个分明蚁宫梦，胜渠辛苦鸟窠禅。无盐定自废刻画，索我恶诗何处传。
送君行日雪扬飞，曾几何时画箑挥。自别空惊须发变，得书聊证梦魂非。紫枢白简家声在，黄卷青灯生事微。悟得随缘安乐法，不应羁旅更沾衣。
西城好在朱夫子，屈指经年隔笑谈。忽枉尺书相劳苦，更蒙绿柿远分甘。似闻欲访严陵濑，何惜暂辞弥勒龛。已约桐君候舟楫，当令风月往迎参。
不能蚤岁作农夫，强学为儒途路迂。老有微官沾薄禄，钝无捷径上荣衢。遥峰窣堵似屏展，近岸拒霜如锦铺。莫笑吾庐大幽寂，眼前此景一村无。
分尽余香空宝奁，罢临歌舞夜厌厌。清跸不传虚绣帐，洞房月在西陵上。玉殿尘埃闲御仗，翠眉忍上平台望。宫车一去不复还，画罗金缕尚斑斑。
玉箫早入凉王墓，弓剑衣冠只同处。千年邂逅出人间，颜色声音幸如故。云门曲谱不分明，赵瑟齐竽各自名。传看乐府无人识，此箫收声甘弃掷。
缘云梯迳穿林麓，岁晚山寒风折木。司花为我发春妍，繁红几树惊愁目。有美人兮在空谷，似笑漫山总粗俗。淡烟疏雨罗浮村，万里相将跨黄鹄。
瑶池翠水波粼粼，日暮寒生碧草春。阿娇厌贮黄金屋，来歌送远归风曲。仙乎去故而就新，歌声嘹亮遏行云。黄鹄一去无消息，人间有情泪沾臆。
铜壶漏涩秋宵永，翠梧叶落敲金井。锦帐香消枕玉寒，惊回昨梦难重省。起来刁斗连营静，碧云飞下征鸿影。蛮笺谁遣寄相思，鏁窗笑剪并刀冷。
青云年少欢娱地，脆弦繁筦东风里。金狨醉倚玉骢骄，归去画桥临绿水。钗梁斜亸云鬟坠，锦帐美人初睡起。促上红茵翻舞袂，春愁不展眉峰翠。
一春略无十日晴，灶前濈濈蛙黾生。晨兴登视云霁平，揽衣出门聊意行。东风吹拂酒面醒，花光掠我双眼明。举头还听鸠妇鸣，归来有酒愁独倾。
痴云挟雨雨不晴，门外野田春水生。登临一望莽然平，沧波十里舟可行。农人枵腹愁弗醒，今朝喜见天日明。前村相去几牛鸣，试问谁家廪粟倾。
少年结交翰墨场，举头不觉双鬓苍。世涂巇崄如羊肠，交情耐久无炎凉。我今读书松竹庄，君兮去去吴松江。音书莫惜频寄将，新诗分我古锦囊。
总章备物严秋飨，尊祖合祠规汶上。宰臣恭肃相明禋，精意潜交通肸蚃。殊庭朝荐燎烟升，阴云剥落天日明。百神骏奔风马下，休嘉协应年谷成。
翠华忆昨临吴津，驾言直欲苏远民。三尺土阶茅不剪，舜循尧道慈而俭。姬公制国有常经，什一更除关市征。男畊女织余布粟，却笑二吾犹不足。
淳熙戊戌冬十月，恰似东风三月时。冰霜不变沍寒色，溪壑次第回春姿。花情柳意已无耐，红英粉艳争纷披。道傍牛喘不复问，欲了公事真痴儿。
天子除戎戒不虞，修车备器会东都。羽林忆昨厌弓矢，剡木弦弧儿戏尔。我公号令何精明，武库森严耀五兵。威震天骄奠京邑，繇汉以来真鲜及。
黄冈之北莼湖东，湖光万顷磨青铜。楼船东下佽飞集，牙樯十里旌旗红。鱼龙震叠冯夷宫，云容倏忽变晴空。𩭹髿振袂玉妃舞，雪花撩乱穿疏篷。
淮海棠阴已著行，却移小队入襄阳。江山尚带戎马气，斋合遽闻编简香。自昔声名满梁楚，向来为政压龚黄。风流高出山翁上，不用擎鞭问葛彊。
平生忠义不忘君，末路升沈付九原。千古神交真未泯，一时人事可重论。摩挲醉眼朝廷在，消息他乡弟妹存。独阅遗编堪堕泪，秋窗灯火雨昏昏。
诛茅祗合老僧龛，一笑欣陪麈尾谈。天末冥鸿方避弋，辽东白豕忍怀惭。折腰我已宦情薄，嚼蜡谁言世味甘。万事转头俱梦幻，试将此语静中参。
衣钵相传书一龛，晴窗时许听名谈。诗成与客探囊取，句好令人下笔惭。别墅经春花未老，芳畦过雨荠尤甘。明朝更欲从公去，玉版堂头作小参。
忆昔淮山战骨高，行人持节过临洮。匣中剑气徒干斗，袖里纶钩莫钓鳌。世事从来两蜗角，男儿不遇一鸿毛。功名槐国吾深省，痛饮何妨读楚骚。
囊空未办买山钱，壮志随人祗自怜。千里乡关愁梦里，几年踪迹瘴江边。回谿重困南抟翼，异县还寻东去船。何日苍崖结茅屋，与君风雨对床眠。
休将龟䇲问穷通，往事邯郸午枕中。南郭吹竽羞滥食，北山运畚笑愚公。酒边赖有赓酬在，客里还欣臭味同。得句不妨频寄我，从今莫效马牛风。
吟笺写就讯难通，人在千岩紫翠中。谈笑尊罍有余乐，交游气槩压群公。忘年许缔金兰好，佳处何妨杖履同。我欲携琴坐花底，乞君妙曲奏松风。
绝塞驱驰有底忙，病余归思绕江乡。雁飞不到楚天远，蝶梦可堪春昼长。满地香红初过雨，一帘风絮正斜阳。愁边赖有新诗在，强劈吟笺付锦囊。
家声久矣愧长杨，浪说男儿志四方。鼎鼎百年半流落，悠悠万里益凄凉。羁怀岭表芙蓉幕，归梦江南云水乡。欲访匡庐近消息，试凭征雁到浔阳。
昭琴不鼓任亏成，泽畔行吟且独醒。自信荣枯本同辙，谁云得丧有殊形。古今几见桑田变，日月常循昼夜经。去去来来祇如此，风前别调不须听。
畴昔持衡冰鉴清，议刑今去刻为明。坐令几阁文书静，驯致斋居狱讼平。疏阔汉朝新禁网，风流廷尉旧家声。哀穷悼屈心如砥，应笑张汤有重轻。
平生报国剑铓寒，万里漂流困一箪。贫剧方思毛义檄，归来却戴楚囚冠。解骖旧事无人继，恸哭穷涂祗自叹。倚伏循环知有待，春回寒谷在毫端。
囊锥脱颖久峥嵘，剑气干霄恨莫平。江左方思见王导，儿曹谁敢吏渊明。悲秋欲赋情难极，忧国忘言酒细倾。高卧东山岁将晚，何如一起为苍生。
著作承明近玉堂，云何持节尚为郎。运储巧思蜀诸葛，揽辔澄清汉范滂。自昔谋猷资启沃，于今军国欠平章。商岩事业公须继，好趁春风朝未央。
乡书忆昔献贤能，姓字曾叨天府登。阙里抠衣欣附凤，云程敛翼愧飞鹏。流年自信一弹指，末路谁怜三折肱。若见金昆问消息，为言霜鬓已鬅鬙。
五云楼阁武昌宫，曾挫曹瞒百万雄。今古兴亡付流水，江山弹压赖元戎。折冲尊俎笑谈里，极目关河指顾中。准拟明年会京洛，为君沽酒醉春风。
貔虎云屯细柳营，旌旗号令转精明。人言郤縠诗书帅，自有孙卿仁义兵。关塞金汤今奠枕，江淮草木旧知名。家声凛凛汉人杰，看取筹帷功业成。
江湖畴昔受恩深，岁晚漂流伤客心。雨檝风帆倦行役，雪车冰柱少知音。价高肯羡连城璧，才谫难希谀墓金。但得扁舟从此去，成亏宁复问昭琴。
苔封石磴绕层栏，栏外行厨荐玉盘。座揖湖山诗兴远，气吞云海酒杯宽。篮舆竟日有余乐，莲市只今无此欢。我愧么微难接武，飞笺亦欲寄青翰。
幽栖地僻经过少，花径不曾缘客扫。积雪飞霜此夜寒，不知明月为谁好。公来肯访浣花老，但话宿昔伤怀抱。忽忆两京梅发时，巡檐索共梅花笑。
美人娟娟隔秋水，寂寞江天云雾里。中间消息两茫然，咫尺应须论万里。多病马卿无日起，青眼高歌望吾子。安得送我置汝傍，揽环结佩相终始。
郭相谋深古来少，词翰升堂为君扫。忆君诵诗神凛然，相逢苦觉人情好。歌词自作风格老，百壶且试开怀抱。皂盖能忘折野梅，浣花溪里花饶笑。
目断长淮渺莽中，孤城突兀倚层空。寒砧几许递秋信，渔笛一声横晚风。龙吐晴云岚气白，鸦翻落日水天红。扁舟今夜宿何许，赤壁断矶芦苇丛。
鼎湖龙驭去无踪，三遣行人意则同。凶礼强更为吉礼，夷风终未变华风。设令耳与笙镛末，只愿身糜鼎镬中。已办淹留期得请，不辞筑馆汴江东。
和平德化醴泉通，千古濠梁武旧踪。光闪雪花微动月，影浮璚夜净涵空。迢迢脉路流无尽，混混源泉出不穷。满引一瓢更清彻，万年仁寿祝重瞳。
柳阴满地水平池，门掩青春刻漏迟。蝶梦任渠分尔汝，蛙声谁复计公私。刘伶混世酒一石，梁叔逃名歌五噫。午睡觉来风动竹，自收隔夜著残棋。
闻声悟道鸟投笼，祇么无闻道未充。和剑拂开悭悋穴，全身辊入是非丛。脚头脚尾无虚弁，山北山南有路通。一笑归来能事毕，真金百炼见全功。
衲僧自有通人爱，笑捏空拳开接待。十字纵横古路头，做成活计泼天大。阿呵呵，也奇怪，是圣是凡俱捉败。接取一个半个来，要与丛林作殃害。
龙穴潜幽通海潮，璇宫突兀插云霄。三千世界诸天近，百二山河故国遥。寥落偏城连谷口，荒凉古寺倚山腰。溪南可款门修竹，何况丁宁已见招。
五马渡江思典午，祖龙谩凿秦淮浦。未登三代盛明时，曾是六朝文物祖。中兴事业由忧勤，风流千载还芬薰。谢安王导亦可罪，至今遂使南北分。
迟日醉花春影长，村醪引入无何乡。碧林啼鸟惊梦断，行客红尘吹去忙。忧心悄悄谁知道，且是不关春事了。雨旸今岁定丰年，殷勤更问农家老。
征帆来去方旁午，触我扁舟维荻浦。疏林隠约响钟鱼，一苇可航参佛祖。西风留客意如勤，永日闲消一炷薰。诘朝霜重风力软，千里翠縠并刀分。
我家冰清酒星魄，倏忽笔下驱雷风。万里去家烟瘴里，一行作吏簿书中。高才不许在廊庙，仙迹且复归瀛蓬。声容杳杳水天阔，目断波底斜阳红。
玉杯春酌金盘食，曾忆雪香同醉色。归来信宿未能忘，欲洗羁怀乱愁织。青山相对云归堂，一觞聊尔非琼浆。羡君佳篇效伯良，要知使我搜枯肠。
驹隙匆匆不暂留，谁能宴坐学裴休。君携嘉客江亭醉，我泛扁舟楚泽秋。水浸斜阳红影湿，烟横叠𪩘翠光浮。何时再卜秋屏约，共踏西风烂熳游。
短櫂夷犹任去留，尘劳今日暂休休。飞觞莫问重城晚，揽镜须惊两鬓秋。千里归艎何日到，一眉晴绿与云浮。殷勤更问黄花信，准拟重阳一再游。
备尝险阻与艰难，久别松楸水一湾。孤愤未申思北阙，双眉初展见西山。化工已定休言命，巧匠于今亦汗颜。它日中兴筹庙略，为君一露管中斑。
风定舟行力不难，一钩新月照溪湾。断烟横抹岸头树，落日斜欹江上山。鱼鸟久知思旧侣，桑榆归去亦惭颜。儿童见我应相怪，两鬓如何雪样斑。
金仙楼观郁嵯峨，昔日曾容万绮罗。不见园林蒙锦绣，空教钟鼓唤笙歌。印花宝甃封苍藓，倚槛晴山拥翠螺。凉夜尚疑旌盖在，三千宫女袜凌波。
扁舟昨夜过黄州，准拟篮舆作胜游。卷地骇风回岸脚，扑天惊浪打船头。一尊欲访东坡隠，两鬓难禁宋玉秋。江上乱山云色重，却疑眉黛锁闲愁。
暂时行李已堪忧，况是经年成漫游。三月晓风红扫地，一犁春雨绿盈畴。从教征袖尘埃满，赖有新诗箧笥收。桃李主人能好事，未归谁复叹淹流。
春来乘兴泛孤篷，櫂影频移鉴影中。昨夜忽添三寸雨，今朝尤喜一帆风。桃红李白年年好，水绿青山处处同。屈指归时花未老，一樽携手过湖东。
夹道松阴若剪齐，前人种得几多时。曾经行客频相恋，试问乡翁总不知。暗引风声号绿野，密留云影挂苍枝。今人惠物能如否，祇有摧残樵牧儿。
当年种植到于今，用力虽劳用意深。巨荫已容车马过，盘根宁畏雪霜侵。两行冠剑大夫职，十万旌旗勇士林。烈日流金路无尽，此时方识古人心。
月明千里正婵娟，且莫匆匆便放船。三载泛莲依绿水，一朝荐鹗上青天。西楼未作经笥梦，北阙先分御鼎烟。且向蓬山雠校了，却持荷橐从甘泉。
梅尉栖真昔已仙，祇余岩谷正巍然。老松作势龙千尺，怪石拏空虎一拳。楼与云齐曾观日，坛因斗建欲扪天。如今胜景能长在，尘世应无海变田。
心格崇霄禁路通，纤埃收尽见天容。三千绛阙云开锁，十万霓旌月印踪。香袅郁葱翔鼎凤，松摇寥廓状云龙。虚皇夜宴长生殿，九奏琼璈动晓钟。
醮阑星斗挂修甍，彩跸丹舆上玉清。百尺坛空云弄影，一钩帘卷月输明。灵香匝地寒无力，宝奏钧天静有声。万里好风吹目断，松篁犹学珮环鸣。
一坛横压绀天低，好向云端觐紫微。林鹤惯闻金磬舞，烟鸾疑认玉台飞。步虚声彻空犹响，宝篆香销露未晞。星斗绣天长不夜，疑乘风驭扣瑶扉。
春晚风花片片飞，登临共惜景熹微。人生待足谁如意，官况苦无胡不归。且向园林穷胜事，更凭山水发清晖。酒酣起舞君休笑，直欲淋漓身上衣。
风帘斜卷燕于飞，天气清和酒力微。极目烟波无尽藏，关心春梦有时归。香飘十里喧朝市，翠积千山断晚晖。杖屦不妨频一到，尘埃那解点征衣。
千尺飞虹跨碧溪，绿阴沉水暗连堤。马蹄一踏沙头滑，云脚半垂山顶齐。招隠疏钟曾破梦，洗春微雨不成泥。晚来放目郊园外，万点翻鸦散麦畦。
篮舆破晓雨初收，天气正和麦正秋。四合平林空翠滴，一川芳草乱青浮。梅仙道馆松全古，马祖禅关山更幽。扰扰红尘竟何事，此身宜老白云秋。
胶庠昔日共虀盐，穷达分携四十年。南北阮门殊少长，东西施子异媸妍。判花隽嗣跻三品，司稼名卿正九迁。世事只须聊复尔，秋堂明月岂长圆。
绛苞翠幄压朱栏，秀色生香观里看。小圃想须春烂熳，大家应是醉团栾。名缰久纵心无累，利径虽驰兴易阑。但愿对花常酩酊，莫思身外有悲懽。
季父英名上玉津，瞿昙抱送石麒麟。龙文宝册传青琐，凤阁鸾坡近紫宸。亲老侍行知有子，才高见忌岂无人。洪崖百仞泉飞玉，一洗人间万斛尘。
忠宪勋名冠本朝，传芳五叶尽金貂。芝兰生子竞秀发，松柏如公合后凋。淮县剧繁迎刃解，蜀边奸慝望风销。才高见忌何须病，公道于今久寂寥。
孳孳善政被民编，謇謇嘉谟黼扆前。万卷诗书门户壮，一生功业子孙贤。梦回芳圃犹樽俎，泪落虚堂绝管弦。我始卜邻君已逝，茂林修竹亦凄然。
平山堂对妙高峰，极目郊原万里同。杳霭四垂天不尽，萦纡一带水无穷。城𬮱遥隔芙蓉浦，栏槛几经杨柳风。想见风流贤太守，一尊时复酹欧翁。
晓来何事到湖西，风急飞红衬马蹄。望信只愁秋雁断，爱春还恨早鶑啼。山连楼阁云容重，水浸栏干月影低。归棹采菱重惜晚，一声歌过绿杨堤。
横冈栉比路弯环，茅店无人昼亦关。桑圃霜枯干叶舞，麦畦雨润翠苗斑。山风力壮啸空谷，溪水流清露瘦滩。斜崦乍明天地阔，只疑身在碧壶间。
东郊绿暗已红稀，指准酴醾待我归。细叶急随流水去，片心常望白云飞。半规残日穿林薄，一带遥山抹黛微。起舞高歌共春酌，凭栏无语欲忘机。
风细樯高去路迟，晓烟秋色正霏微。弯环沙觜村市井，突兀江心古钓矶。涌月小轩无尽藏，参天老桧不胜围。山川好处都输与，不是缁袍即羽衣。
春禽嚼征更含宫，唤我精蓝路易穷。雨雪不垂成暮霭，花开都尽怨东风。一川芳草低随水，满眼青山半插空。跃马归来尤寂寞，此怀欲与故人同。
嘉名雅合泗滨浮，玉振金声第一流。曲尺映桥横锦带，湾环沉月并瑶钩。清如有韵应仪凤，击若无心可狎鸥。好向新亭按宫征，凌波声动一帘秋。
要识居尘不染尘，小窗容膝近东邻。香梢不老偏宜晓，瘦节常寒别是春。侑坐图书情颇厚，对床风雨梦还新。拟将梅竹方兄弟，若说清高更逼真。
扳缘石磴入青冥，雾廓云开万象清。夭娇老杉龙欲舞，纵横卧石虎方狞。二仙昔被桃源误，四皓今余橘隠情。拟入清都真洞府，一帘寒溜隔飞琼。
跃马乘轩四十年，谁知公是地行仙。向来曳履星辰上，今作游山杖屦缘。总为鼻端清栩栩，能令脚底步翩翩。青鞋若许陪行乐，早晚诛茅半隠边。
我欲登仙换凡骨，飞上云头窥月窟。羿妻问我何自来，笑指广寒令径入。归来却见半隠翁，月台如在神仙中。霓裳歌舞不用觑，把酒长啸生清风。
腷膊鸡声夜向晨，东方飞景到云林。帘帏已是曈曈晓，庭户全无曀曀阴。可是梧桐长得地，也知葵藿久倾心。日边早晚来环赐，见说清光注意深。
虬髯铁干老嶙峋，气格俨然冠剑臣。应为孤高多绝物，未妨偃蹇且全身。雪中屈折如颓玉，雨后淋漓又吐茵。抚手摩挲三叹息，世间那有独醒人。
鸡罢三号来晓色，披衣起见瓦沟白。雪花初堕云遽回，天意应怜未归客。男儿铁石为刚肠，忍穷不见可怜色。当知曳履郭先生，可作餐毡苏属国。
孤飞欲作上林游，塞北来时天始秋。世路岂无矰缴虑，水乡聊作稻粱谋。摩云不惮关山远，刷羽定非鸡鹜俦。待看草青烟浪暖，带将春色离南州。
春山布谷劝耕事，秋园络纬催机杼。大家未织吏索租，小家欲织无丝缕。无丝可织寒无衣，输租后期罪当笞。悲鸣终夜不能已，嗟尔候虫何自苦。
月明露冷浄娟娟，收入窗间一掬泉。不用亭亭张翠盖，也能细细叠青钱。时因新汲分瓶杓，暗有微香散简编。留待移根栽玉井，开花十丈藕如船。
疏篱短栅外钩联，聚立龙孙已嶷然。向日斧斤几不赦，而今苗裔尚能全。少时秀色青珉润，岁晚英标紫玉坚。借与风烟扶直气，稍加岁月定参天。
断霞缕脉浅深红，雨挟凉来助好风。心厌乱蝉专美荫，目随高鸟度晴空。此身尚落功名外，生理方侵念虑中。坐到夜深明月上，秋声故故绕梧桐。
欲问故人归未归，江湖不见雁南飞。青云未上辞乡国，白璧无因困褐衣。客里书来行李滞，江南春尽落花稀。倚门望断山川远，我却疑君此策非。
一笑掀髯语不休，只鸡斗酒少淹留。读书未疗一身困，弹剑同怀千岁忧。乔木拥烟村落冷，西风吹雨稻粱秋。此中可觅离骚句，跃马重来谿上头。
踏破苍苔马有声，百金一诺不寒盟。挥犀议论高流辈，落笔典刑追老成。犯雪方知松节直，截河不变济流清。论交独许吾同调，翻覆从渠自世情。
银河络角晚风凉，月入庭除满地霜。夜静老翁闲玉斧，天寒仙子舞霓裳。田家旋𣃁蹲鸱美，野店新𥬠绿蚁香。草草杯盘供一笑，暂时耳热发清狂。
幽居用拙懒追寻，小径无人苔半侵。燕子已归知社近，桃花半破觉春深。长编短简资身策，故岁新年念母心。拂拭横床眠未稳，匆匆屋角有鸣禽。
鹊寄先声到敝庐，故人回首意何如。我方无事能高枕，子亦徐行可当车。小瓮床头新注酒，青灯窗下静观书。虀盐冷淡商今古，恐胜朱门食有鱼。
有客回车肯再过，天寒冰雪满关河。家贫草具惟鸡黍，地僻柴门但雀罗。人固刚肠穷已甚，天无老眼命如何。男儿自许功名事，相对肯悲弹剑歌。
万里乾坤尚侧身，诸公青眼拂埃尘。平生毛颖义相许，今日方兄情稍亲。信有朱弦能使鬼，肯将拱璧暗投人。不妨岁晚留行色，梅柳梢头已报春。
扣关剥啄到吾庐，觉我论才有不如。道在褐衣怀美玉，文成熟路驾轻车。而今谈笑不携手，他日寒温徒寄书。势利之交儿辈事，何须有客佩金鱼。
穷巷曾勤特地过，澜翻舌本落悬河。君方迹未离尘土，我亦身尝堕网罗。幸有吾曹相尔汝，肯教俗子更谁何。诗成骚雅遗风在，压倒南山白石歌。
小屈青云富贵身，翻翻倦脚踏街尘。黑貂久敝岁云晚，鸿雁不来家有亲。客路山川聊缓带，天关虎豹莫憎人。一寒元是功名兆，落笔能回桃李春。
交游大半上青云，可使斯人竟陆沈。寒日乱山皆惨色，北风古木亦悲吟。伤情空拜丹青像，提耳不闻金玉音。舐墨欲书耆旧传，无言三叹我何心。
绕屋青山锁白云，其人如玉已埋沈。瘦筇未扫往来迹，遗墨半存长短吟。有客不堪频堕捷，此生无复见知音。天寒日短凄凉甚，老眼皇天照此心。
自怜童穉色凄凉，偃伏田庐岁月长。用拙漫令文有冢，避愁不惯醉为乡。春来雨禁鸟乌乐，天末风回鸿雁行。轩冕山林两无得，讳穷徒觉意苍茫。
溪上相逢把盏时，回头今是一年余。闻君有喜驱都骑，顾我无聊守敝庐。信道此行骑凤背，未知何日寄鱼书。月明千里关山隔，莫为新情忘故居。
感怀细数十年事，养拙略无终日闲。景物自新春稍稍，吾亲渐老发斑斑。岂曾有梦到天上，且任此生浮世间。愿约渔樵同小隠，谓予不信有南山。
十年客馆出无车，倦迹归来守敝庐。林下巢倾乌哺断，天边风急雁行疏。欲传消息苦无便，喜报平安今有书。行李何时能缓带，对床风雨且幽居。
胸臆包藏不可窥，谁能攘臂编其须。未论犬牛俱受祸，饱人之肉人何辜。驺虞不肯食生物，自古及今常罕出。吁嗟虎豹山林多，陷阱弓刀如彼何。
百楹夏屋势渠渠，气象岿然压里闾。庭下紫荆方秀茂，阶前玉树亦扶疏。门容驷马于公宅，客佩金鱼吏部庐。莫使乌衣文彩减，诸郎勤读五车书。
年光除日又元日，心事今吾非故吾。两板不须书郁垒，一杯亦强饮屠苏。添丁解事寻王母，内子伤时念老姑。欲报情深恩罔极，不终反哺愧林乌。
马上寒生手欲龟，田庐人静爨烟稀。疑逢海上双银阙，想见云中万玉妃。野店避风聊解辔，地炉围火自熏衣。劳生今被微官缚，何日衡茅独掩扉。
崎岖深谷与崇冈，王事有期行李忙。玉佩泉鸣清醉耳，剑铓山峭割愁肠。鸟鸣花发年华改，雨暗云昏客路长。且喜归来同笑语，蒲团棐几似僧房。
小窗独坐怯轻寒，一穗香云绕博山。鹊语匆匆来屋角，梅花点点下栏干。马蹄破雨休行役，麈尾生风共燕闲。只恐日边需振鹭，锋车早晚趣君还。
西风来雁岁欲晚，衰柳鸣蝉人语离。市道交游何足数，君家父子总相知。读书要见古人意，立事正须年少时。话旧班荆尚无日，莫忘苦语有箴规。
鼓角声悲城上头，沈郎怀古一登楼。下临平楚容回顾，北望神州定欲愁。叫日征鸿云路冷，嘶风战马塞垣秋。人间俯仰更兴废，江汉滔滔万古流。
湖水无波亦蹴天，君山蟠结独岿然。未须吊古怀骚客，聊复凭虚揖吕仙。霁月光风供笑傲，长篇短句总流传。尊中况有蒲萄绿，试作长鲸饮百川。
蛟螭旗尾拥楼头，偃仰胡床护一州。水阔三江成汇泽，风高六月有清秋。长吟不减白苹句，坐啸能分黄屋忧。凭槛可穷千里目，角声呜轧楚帆收。
清香燕寝憩儒先，出对湖山一莞然。红旆小驱聊缓带，青云直上且扬鞭。肯容坐客同挥麈，莫惮行厨费击鲜。种就巴丘桃李迳，不应画诺更留连。
澜翻布谷唤春晴，浩荡花风拥旆旌。野老无知须户晓，长官着意自山行。四郊烟火皆新集，百里污莱未尽耕。前日惰农今力穑，闾阎闲暇政宽平。
传呼稳凭笋舆行，喜见漫山麦浪平。道上老农皆好语，年来瘦地有新耕。草深黄犊阳坡暖，雨过青蒲野水生。桃李阴中春事好，田家鸡犬亦欢声。
清风飕飕竹万个，白日寂寂茅三间。春深只有鸟呼梦，地僻略无人叩关。岂但壶中堪避世，也胜图上可游山。出门回首不能住，输与道人闲复闲。
绿阴啼鸟户庭幽，解带聊为一夕留。行李未知何日了，转蓬方觉此生浮。市朝役役兔三窟，今古悠悠貉一丘。得似黄冠林下住，何须控鹤上瀛洲。
燕子未归寒已退，海棠半落雨初晴。他乡异县见春色，远水平芜关客情。道路不来黄犬信，烟波深负白鸥盟。数奇落在千官底，敢叹儒冠误此生。
佛宇崇崇倚翠微，万株松盖碧相围。崎岖短策频行路，盘薄胡床暂解衣。自笑将身为马走，不妨着眼趁鸿飞。枕流漱石平生事，却为蜗蛮定是非。
九霄侧目不飞扬，落在荆湖又一霜。寒日无辉溪水冻，春风有信野梅香。少年豪气今揪敛，小隠生涯尚渺茫。叹息衣襟渍朱墨，镜中容易鬓毛苍。
三径无资出宦游，归心日夜绕松楸。络头不尽奔腾志，侧翅聊为饮啄谋。捉麈纵谈无好客，卷书独坐有清愁。陶泓毛颖成何事，弹指人间岁月流。
野田既雨水皆满，山路无风花自香。且复将身供世事，也能随处对春光。绝嫌俗物眼多白，未办生涯髯已苍。待看楂梨粗可教，老夫耕钓即韬藏。
暂留野次倦征行，差觉山林气味清。日酿梅酸新雨过，山连空翠淡烟横。东皋水满起农事，南国草青回雁程。拨置文书聊隠几，笙歌一部听蛙鸣。
扁舟蓑笠寄平生，元是江湖一白丁。偶著青衫持手版，懒占黄色上天庭。正须每事问三尺，未暇对人谈六经。啼鸟数声春事了，故乡回首几长亭。
木末云屯飞雨暗，柳梢水到小溪深。身随王事有行役，家在江南无信音。但得林泉堪着眼，莫将轩冕更关心。拂衣何日径归去，青鬓不禁愁绪侵。
扣关倒屣略从容，惊见文章豹管中。水阔山遥俱倦客，花明柳暗又东风。锦囊收拾语皆好，黄卷沉潜经可穷。会看卧龙腾踏去，知贤吾或似庞翁。
花枝破蕾作轻红，渐有春愁入眼中。傥可登楼销暇日，幸无举扇障西风。朱弦自奏难谐俗，白璧深藏莫丑穷。樽酒论文期款曲，骊驹催客陋江翁。
未能筑室隠墙东，偶尔书名宦牒中。罗雀门空无俗物，骑鲸客至有仙风。刀头虽折故乡远，锥末不营生理穷。意欲挽君来酒国，接䍠倒著任山翁。
天台远在浙江东，景物应曾到梦中。但有锦囊盛白雪，苦无罗袜舞回风。闭门花鸟春心薄，隠几诗书日力穷。益友琢磨吾岂敢，西邻仙吏有诗翁。
莫春祓禊好天气，不到水边流一杯。旋擘红泥尝煮酒，自循绿树摘青梅。淹留异县客多病，迢递故乡书不来。历历旧时行乐处，凭栏小立首空回。
系马松根倦欲休，入门解逅得诗流。暑天客里难行路，莫雨山间便觉秋。共对青灯谭世事，惜无斗酒破牢愁。黄花可摘吾当返，肯过桃溪一醉不。
芳草青青昼掩关，倦游心绪叹重山。寒生怪雨盲风后，春在斜阳暮霭间。杜宇劝人归小隠，桃花笑我欲苍颜。腐儒未解谋生理，鱼蠹陈编不自闲。
檐头燕子话新晴，客里春来何似生。短榻曲肱眠未稳，好花刺眼笑相迎。生憎重碧杯中物，懒趁踏青江上行。燕坐翛然有佳处，耳根更听读书声。
清昼浑无客叩关，不知春色满溪山。少年侧目云霄上，今日藏身翰墨间。挥麈逢君谈世事，举杯为我变衰颜。归来更倚绳床坐，賸得劳生一日闲。
游丝落絮弄春晴，挽我花边唤曲生。挈榼在门惊剥啄，褰裳出户喜逢迎。小园曲折藏三径，暇日从容共一行。且复解颐谈衮衮，圣贤深处不容声。
云路鹓鸿度九关，谁知雾豹隠南山。追怀先世交朋旧，幸拜英姿丈席间。叹我壮年犹白发，知公有道养朱颜。运斤肯试成风巧，当许抠衣侍燕闲。
士女春游喜得晴，焚香燕坐太清生。绕枝乌鹊如相语，排闼青山不待迎。倦客琴书来寓处，前人杖屦昔经行。平生父党惟公在，发药宜闻謦欬声。
来时花柳未全春，燕子将雏已夏深。破镜望中占远信，扊扅歌里有悲音。青衫得禄犹弹铗，白发欺人欲上簪。筑室买田谋小隠，探囊何日有黄金。
虎豹嗔人上九关，不妨拄笏看云山。家声元是封胡后，人物还如晋宋间。解组闻公真有意，折腰顾我亦何颜。故园无地开三径，敢说归耕是等闲。
寒泉一窦行修渠，日夜输来为纳湖。荷花菱叶并篱落，平分十顷青玻璃。锡山老湫暗流注，此泉疑自玉龙吐。问公泉中何所有，明月可弄不可取。
阛阓深居似林谷，缘坡手种青青玉。市声不向耳根来，蒙密中间深结屋。鹪鹩但愿巢一枝，鸾停鹄峙意何如。青云千级风在下，飞翰稳去摩天衢。
镜中忽忽老侵寻，政坐文穷自陆沉。独对西风搔短发，欲谋小隠背初心。江湖鸿雁天将冷，篱落黄花秋又深。拄笏看山聊尔耳，懒弹绿绮索知音。
朅来云梦泽南州，风物萧萧两见秋。三径草荒真左计，一官冰冷更何求。莫招毛颖论时事，且唤曲生浇客愁。短艇轻蓑良不恶，此心何敢负江鸥。
天寒吹堕一尺雪，官冷酿成千斛愁。酌酒到花非所欲，束薪如桂若为谋。风前鹤氅谁携策，江上渔蓑自舣舟。凭仗六龙回日毂，稍分轻暖到南州。
飞花落絮自何来，勾引诗翁酌梓罍。濯鼎有冰宜煮茗，携筇无路可寻梅。江城琼玉逾千顷，古锦珠玑溢百枚。闻道夜阑车马散，难窥鹤氅御风回。
不惯长安曳履游，贪看冰柱满檐头。素花一色如梅岭，碎玉无声欠竹楼。蜡炬欲残方夜永，金钗半醉自春浮。无毡独坐君知否，也卷陈编索酒舟。
材如杞梓总堪论，气压龙媒定蹑云。画戟凝香供张饮，彤墀射策待方闻。月中折桂虽堪喜，马上看花未足云。忧国爱君伸素志，始酬劝驾意殷勤。
笑披鹤氅上坡陀，风籁无声日气和。绝顶琼瑶蒙竹树，上方宫殿隔藤萝。雪花夜堕方如许，天宇晨开岂有他。一点春阳温厚意，积阴消释自无多。
不瞻宰木过三年，霜露凄凉倍怆然。马鬣但惊荒宿草，龟趺未办表新阡。平生钟釜空遗恨，旧物杯棬半不传。鸿雁差池风雨急，吞声清泪彻黄泉。
玉斧经年不暂闲，修成今夜月团圆。老蟾是处光皆满，飞鹊如予意未安。免与朋侪争翰墨，聊呼儿女具杯盘。饮酣尚起飘然兴，欲访群仙到广寒。
李侯人物极清真，气似灵犀可辟尘。平日论心思益友，而今刮眼见诗人。有官堕在蒹葭境，为政恐无桃李春。抚字要须宽猛济，诵公佳句合书绅。
长年英气易消磨，穷达其如有命何。进德要须涵养熟，读书不在见闻多。挥犀款曲思君话，烹鲤殷勤约我过。镜里素丝侵绿鬓，着鞭圣域莫蹉跎。
木偶漂漂无定踪，归来依旧叹途穷。与君趋向元相似，涉世行藏略不同。纵使寒松生涧底，也胜泽雉蓄樊中。一丘一壑平生愿，他日俱为桑苧翁。
襟期难与俗人论，摆落浮名莫绊身。妙理自能中酒圣，清谈不肯问钱神。世情一任手翻覆，此道元如肘屈伸。隠约形容不枯槁，祗应胸次有阳春。
管城脱帽即诗成，尚挟琴书困笔耕。自可追风千里去，何妨警露九皋鸣。心于外物无荣辱，身与虚名孰重轻。醉里工为青白眼，定应阮籍是前生。
老气轩昂骥蹑云，丘园盘薄不求闻。诗方平淡如摩诘，人亦清真似右军。无以为家那得尔，幸哉有子不徒云。凤雏自是尧廷瑞，翰墨埸中早策勋。
胸襟玉气吐长虹，扶老犹须药物功。示病维摩非实相，戏人疟鬼助文穷。笔头排闷诗千首，瓮面消愁酒一中。无闷无愁始安乐，此身何日不春风。
洗盏从容对圣贤，笑谈未了意凄然。折腰我既惭陶令，肆志公宜学仲连。三沐三熏嗟已晚，一觞一咏乐余年。人穷愈甚诗方好，留取珠玑向后传。
踉蹡揖客客为谁，依旧骊珠色陆离。不谓远游来此地，未能小隠待何时。惯看覆手仍翻手，休问开眉与皱眉。归去淮山访猿鹤，清风满袖自披披。
铜墨缠腰雪上头，人生一饱亦难谋。天明忽暗酿梅雨，风暖又寒催麦秋。老矣不堪时节换，粲然方幸故人留。白云呼去淮山住，强为江边问买舟。
牛千蹄角橘千头，叹息斯人善自谋。文气如虹徒贯日，笔耕有谷不逢秋。悠悠何啻十年别，得得才为一月留。女嫁男婚吾未了，梦随鸥鹭学操舟。
倦游莫忘大刀头，老去行藏要熟谋。少病若能如万福，上书安用学千秋。碧云合处来何缓，黄鹤飞时挽不留。后夜月明烟水阔，更呼儿辈洗瑶舟。
自说羁怀老更慵，淮山入梦碧丛丛。一尊醽醁人将别，三叠阳关曲易终。此去若无鸿雁信，相望未免马牛风。耕云钓月平生事，我亦谋归古歙中。
三边水墨画遥山，下有玻璃万顷寒。蟾兔上时留倒影，鱼龙舞处动微澜。旧来楼观东西出，未觉乾坤表里宽。更向上头高着眼，湖光今作一杯看。
天心湖面月团圆，中著胡床坐广寒。玉鉴照空无尽境，冰轮碾水不生澜。捣成兔药人难老，舞彻霓裳夜未阑。愿蹑两凫陪鹤驾，从公飞到九霄看。
荷锄芟草唤畦丁，手拾黄梅绕树行。结子青青随雨老，开花白白本冰清。尝新争擘红泥酒，知味谁调玉鼎羹。齿软眉颦遭弃掷，误从雪里竞欣荣。
士要飞腾及黑头，肯来挥麈试同谋。已携荷叶招欢伯，莫笑花枝欠杜秋。老我余年思钓渭，诸君他日合封留。胸中器度须深阔，江汉方行万斛舟。
绿幄阴深数树梅，胡床相对手行杯。茫茫世事愁眉敛，亹亹谈谐笑口开。欲把清风留客坐，更呼明月出云来。咄嗟难办厨中具，兴尽翩然命驾回。
岚光野色共扶舆，见说壶天气象殊。叠𪩘吞云圭角露，寒泉触石篆文纡。荒凉佛屋存遗像，窈窕仙岩有别区。何日青鞋亲扣历，细评佳致染松腴。
臞仙窟宅献幽奇，付与蓝田煅炼诗。佳处尽从公指出，胜游应笑我来迟。品题泉石非无意，依约烟霞未有期。独幸胸中丘壑在，不须目击始心知。
老南蜕骨几何年，揖客支筇谩曲拳。本自心清无染著，岂因境静息攀缘。我行不值挥犀语，公到惟堪扫榻眠。尚有诗魔降未得，不禁物色巧勾牵。
未闻衲子著深功，但见龙孙送好风。尊宿尚留双塔在，众丘皆让一山雄。禅关暂到何须住，法窟虽深岂用穷。若问如如心自在，梦魂不入大槐宫。
西风拂面饮微酣，小摘茱萸手自簪。极羡酒兼诗共好，正缘人与景相参。杜门不复贪游赏，落帽无由际剧谈。叹息登高兄弟远，目随鸿雁过天南。
风露萧萧叶半黄，老来情薄似秋阳。一樽冷落思佳客，九日凄凉在异乡。采菊何心追靖节，哦诗无语答仇香。危台戏马今安在，休惹清愁搅石肠。
玄冬用事秃千林，蓓蕾凌寒瘦不禁。已唤苍头𥬠腊脚，未逢玉颊吐春心。客居避俗遨游少，老境看花感慨深。属付绿衣歌舞地，吹香一笑慰幽寻。
杜门燕坐阅黄庭，道在灵台莫与京。少日忍贫吾志得，莫年为吏此身轻。始知轩冕有尘累，不似山林无俗情。绛帐先生应抚掌，南箕北斗只虚名。
秋风相挽出门庭，东望云边白玉京。婚嫁自嗟何日了，利名谁信本来轻。挥毫为我光行色，倾盖知公不世情。文字清新有如此，底缘淡墨未题名。
羊肠官路困跻攀，为米低头亦厚颜。尚欲束装趋帝阙，未能尽室返家山。青云新贵争先进，空谷幽人去不还。我独行藏两无取，狐疑丘壑市朝间。
士龙才气极超然，奕奕家声见象贤。惯学诗翁歌白雪，懒从举子选青钱。三年小试淹岩邑，千里来归近日边。流落倦游吾老矣，看公腾踏上凌烟。
三年凋县积忧虞，幸脱拘囚气始苏。已愧渊明辞五斗，尚睎聱叟住三吾。潜心道义须加进，垂世功名莫浪图。前日趋荣今敛退，看人高步上天衢。
闭门圣域妙钩深，雾豹文成照士林。顾我一生求胜己，与公数面可论心。晒蓑溪上今陈迹，啸白堂中久绝吟。双井独为风月主，欣闻绿绮奏遗音。
身行宦路固多虞，梦到清都厌积苏。欲返初心观易老，懒开辩口学岩吾。有怀拟作西征赋，无策堪陈北伐图。才具如公宜颖脱，不应空谷老唐衢。
学道工夫要汲深，尘生麈尾坐书林。何妨缓步时过我，试共玄谈一洗心。翠岫绕溪双鹭下，绿阴覆屋乱蝉吟。是中别有无声句，莫笑迟迟不嗣音。
东山林壑自盘旋，健步翩翩似壮年。退不求名如避世，清而寡欲可成仙。悬知身外浑无事，不羡壶中别有天。珍重与君频问信，二松遗爱满修川。
卷舒有道在随时，隠约何须感慨为。末路老夫甘退缩，华途吾友尚驱驰。准绳行义当趋正，淘练文章自出奇。举世岂无人具眼，未应终不贵和随。
老尽青青江上山，渔蓑如画过前湾。玲珑冰玉光相射，点缀寒花意自闲。瓮面春风消寂寞，炉中宿火护尪孱。请君试跨白霓去，鹤氅凌空我愿攀。
一穗香云拥博山，毛锥吸尽墨池湾。诗如骊颔生明月，人似龙媒出帝闲。洒落高情忘固陋，峥嵘健论起衰孱。苍髯半雪吾休矣，却怕飞腾不可攀。
灶臼依然在翠微，重重台殿锁双扉。可怜千载碧杉老，不见两翁黄鹤归。小倚修篁飞玉子，更升虚室奏金徽。渺茫且置神仙事，输却清闲属羽衣。
疑有幽人是少微，支筇特地叩岩扉。清风度竹邀人住，暗水浮花送客归。鹤在青田违毕弋，琴号白雪绕弦徽。明朝回首云山隔，扑扑红尘又满衣。
旌阳峰下水成渊，可约凫鸥共一川。种秫渐营浮蚁瓮，结茅重理蠹鱼编。敢期晤语方倾盖，遽有新诗当赠鞭。仰望青云多鼎贵，无由换骨学飞仙。
削去浮夸意味真，襟期殊不似今人。庆传于后珠成树，德润其身玉有筠。在昔雁行尝并进，只今鹤发独相亲。仕虽不达俱强健，剥复何须问大钧。
帘箔风清乳燕飞，绿阴绕殿覆铜池。九衢达宦争驰毂，群玉诗翁独下帷。凤餠正当分赐后，牙签又近曝书时。管城写出琳琅句，付与神灵为护持。
曲肱幽梦午风凉，销尽熏炉一穗香。急雨萧萧犹未觉，浮尘熠熠更相忘。自非静处心神定，谁识闲中气味长。隠几岂容无一事，愿将奇字问偏旁。
把杯方喜挹流霞，照眼骊珠重拜嘉。庭下满生书带草，胸中宜吐笔头花。敢言策足攀贤躅，独幸游心泳圣涯。谁谓蓬莱云气远，此中清閟即仙家。
神皋北望几伤情，海上何人议北盟。青简成编裨史事，紫泥封玺奖儒荣。书藏金匮人争问，身到蓬山志亦亨。佩印累累真漫耳，婆娑林下有香名。
琳琅触目聚潜郎，假日相携入酒乡。小凭笋舆穿野径，却寻萧寺涉修廊。意行尘外襟怀爽，身坐梅边笑语香。头白倦游休叹息，喜迎一线日华长。